Undang-Undang Halal Di Malaysia

Agama Islam sangat menekankan aspek halal dalam kehidupan seharian bagi
seluruh umatnya, tidak kira sama ada dalam aspek perbuatan, pemakaian,
percakapan, pemakanan dan banyak lagi. Malah, Allah S.W.T. turut berfirman di dalam
Surah Al-Baqarah, ayat 172 hingga 173 yang menyatakan dengan jelas mengenai
konsep halal yang harus menjadi gaya hidup seluruh umat Islam, iaitu:

يَٰٓأَيُّهَا ٱلَّذِينَ
ءَامَنُواْ كُلُواْ مِن طَيِّبَٰتِ مَا رَزَقۡنَٰكُمۡ وَٱشۡكُرُواْ لِلَّهِ إِن
كُنتُمۡ إِيَّاهُ تَعۡبُدُونَ

Maksudnya:

“Hai orang-orang yang beriman, makanlah di antara
rezeki yang baik-baik yang Kami berikan kepadamu dan bersyukurlah kepada Allah,
jika benar-benar hanya kepada-Nya kamu menyembah.” (ayat 172)

إِنَّمَا حَرَّمَ
عَلَيۡكُمُ ٱلۡمَيۡتَةَ وَٱلدَّمَ وَلَحۡمَ ٱلۡخِنزِيرِ وَمَآ أُهِلَّ بِهِۦ
لِغَيۡرِ ٱللَّهِۖ فَمَنِ ٱضۡطُرَّ غَيۡرَ بَاغٖ وَلَا عَادٖ فَلَآ إِثۡمَ
عَلَيۡهِۚ إِنَّ ٱللَّهَ غَفُورٞ رَّحِيمٌ

Maksudnya:

“Sesungguhnya Allah hanya mengharamkan bagimu
bangkai, darah, daging babi dan binatang yang (ketika disembelih) disebut
(nama) selain Allah. Tetapi barang siapa dalam keadaan terpaksa (memakannya)
sedang ia tidak menginginkannya dan tidak (pula) melampaui batas, maka tidak
ada dosa baginya. Sesungguhnya Allah Maha Pengampun lagi Maha Penyayang.” (ayat 173)

Berdasarkan kedua-dua ayat ini, orang Islam diseru agar terus berusaha untuk memilih apa-apa jua yang halal dalam kehidupan seharian, malah prinsip halal seperti yang dinyatakan itu juga menekankan bahawa golongan yang beriman di sisi Allah S.W.T. merupakan mereka yang sentiasa berusaha untuk memelihara aspek halal dalam kehidupan seharian.

Dalam konteks masyarakat pada hari ini, kita dapat melihat bahawa aspek halal ini semakin menonjol dan mula mendapat perhatian daripada seluruh ahli masyarakat, tidak kira sama ada mereka yang beragama Islam mahupun tidak. Masyarakat di seluruh dunia sendiri semakin memahami dan menerima konsep halal dalam Islam ini sebagai sesuatu yang bersifat universal dan menyeluruh dan bukannya sekadar perkara yang terhad kepada umat Islam sahaja.

Industri halal yang bukan sahaja meliputi industri pengeluaran makanan, malah industri-industri lain seperti pelancongan dan pakaian semakin berkembang pesat di Malaysia sejajar dengan permintaan yang semakin meningkat terhadapnya.

Dalam hal ini, bagi memastikan setiap industri halal di Malaysia ini dapat ditadbir dengan baik dan efisen, maka ia memerlukan kepada peruntukan undang-undang serta standard prosedur yang khusus bagi membantu pihak industri untuk mengikuti garis panduan halal ini secara menyeluruh.

Undang-Undang Halal di Malaysia

Secara asasnya, terdapat lebih daripada 20 akta
undang-undang yang boleh dirujuk berkaitan dengan halal di Malaysia. Akta
Perihal Dagangan 1972 ialah undang-undang paling awal yang digubal yang menyentuh
mengenai aspek halal di Malaysia, di mana ia memberi perlindungan kepada
pengguna dari segala bentuk amalan perdagangan tidak sihat yang merangkumi
penandaan barangan, tanda harga, kesalahan dan hukuman serta bidang kuasa dari
aspek penguatkuasaan.

Akta ini telah dipinda dan Akta Perihal Dagangan
2011 (APD 2011) telah digubal bagi menggantikan Akta Perihal Dagangan 1972.
Salah satu seksyen yang terdapat dalam APD 2011 ini, iaitu Seksyen 29 telah
menekankan mengenai pewujudan mekanisme institusi bagi mengurus dan
mengendalikan hal ehwal berkaitan dengan pensijilan halal di mana Menteri boleh
menamakan pihak berkuasa bagi memperaku, menandakan, membekalkan atau
menawarkan sesuatu barangan termasuk yang berkaitan dengan pensijilan halal.

Pindaan yang dibuat dalam APD 2011 ini telah memberi ruang baru kepada penguatkuasaan undang-undang halal yang lebih menyeluruh di Malaysia. Antara yang diberi penekanan ialah penambahbaikan terhadap definisi halal yang kini lebih menyeluruh serta penyeragaman sijil dan logo halal oleh pihak berwibawa iaitu JAKIM dan MAIN/JAIN.

Pindaan APD 2011 turut memperluaskan bidang kuasa pegawai JAKIM dalam aktiviti pemantauan dan penguatkuasaan undang-undang terhadap pengusaha yang menyalahgunakan logo halal pada produk mereka. Malah, hukuman yang dikenakan jugaadalah lebih berat sebagai pengajaran kepada syarikat atau penguasaha yang melakukan kesalahan-kesalahan di bawah peruntukan perintah-perintah tersebut.

Selain itu, Akta Makanan 1983 turut menyentuh
mengenai aspek perlindungan terhadap pengguna berkaitan dengan pengendalian dan
penyediaan makanan melalui kaedah yang halal, walaupun ia tidaklah disebut
secara jelas di dalam akta ini. Namun, melalui peruntukan-peruntukan yang
disebutkan di dalam akta ini, yang membincangkan mengenai aspek kebersihan,
kesucian, kesihatan dan kualiti makanan, ia telah menepati konsep halal dan
toyyiban seperti yang disarankan dalam Islam.

Peranan dan Fungsi JAKIM

Jabatan Kemajuan Islam Malaysia (JAKIM) berperanan
dalam mengeluarkan sijil pengesahan halal sebagai bukti pengiktirafan kehalalan
sesuatu produk makanan, minuman dan bahan gunaan orang Islam yang berlandaskan
hukum syarak dan seterusnya mewujudkan suatu standard halal yang seragam di
Malaysia. Malah, ia juga adalah bagi mengelakkan sebarang kekeliruan serta
salah fahaman masyarakat terutamanya para pengguna Islam berkaitan dengan
kehalalan atau kesucian sesuatu produk yang dikeluarkan.

Sebelum sesuatu produk itu memperoleh pengesahan
atau perakuan sijil halal daripada pihak JAKIM, ia hendaklah mematuhi semua
syarat yang telah ditetapkan dalam Garis Panduan Premis yang membuat
penyediaan, pemprosesan atau masakan makanan, minuman dan bahan gunaan orang
Islam yang diterbitkan oleh Jabatan Agama Islam Negeri masing-masing. Garis
panduan yang disediakan oleh pihak JAKIM ini adalah menyeluruh dengan merangkumi
prosedur pemeriksaan, pengesahan dan permohonan sijil halal, kelulusan,
syarat-syarat, pemantauan dan penguatkuasaan.

Malaysia telah menjadi sebuah hab halal dunia pada tahun 2010, dan menjadi negara pertama di dunia yang telah memperkenalkan standard halal yang lengkap yang merangkumi pelbagai aspek standard makanan halal seperti pengeluaran, penyediaan, pengendalian dan penyimpanan. Standard halal ini merupakan suatu langkah dalam memastikan pengesahan dan pensijilan halal yang diberi benar-benar mengikuti pematuhan berdasarkan ketetapan syariah.

Antara bukti kejayaan standard halal Malaysia ini ialah apabila Bahagian Hab Halal, Jabatan Agama Islam Malaysia (JAKIM) telah mencipta sejarah dalam Industri Halal Global dengan menjadi badan persijilan pertama di dunia yang mengguna dan mengesahkan pengeluaran produk farmaseutikal halal.

Kesimpulan

Kesemua undang-undang, peruntukan, serta standard yang telah ditetapkan
dalam aspek berkaitan dengan halal di Malaysia ini telah banyak membantu para
pengguna Islam khususnya dalam membuat pilihan terbaik dalam kehidupan mereka.
Apa yang paling penting adalah penguatkuasaan serta pemantauan menyeluruh serta
usaha menangani pelbagai isu berbangkit berkaitan undang-undang dan standard
berkenaan agar ia dapat bergerak dengan lebih maju dan berkembang lebih baik di
Malaysia ini.

Rujukan

Harlida, A. W., &
Alias, A. (2014). Halalan Tayyiban dalam Kerangka Perundangan Malaysia. Kanun,
1, 103–120.

Siti Salwa, M. S.,
& Mohd Al’Ikhsan, G. (2015). Standard piawaian halal di malaysia menurut
perundangan, kelebihan dan kekurangan. International Journal of Islamic and
Civilizational Studies, 1-7.

Wahab, N. A.,
Shahwahid, F., Hamid, N. A., & Miskam, S. (2015). Undang-undang Halal
Malaysia: Isu dan Cabaran, (December).

Zulkifli, H. (2010). Undang-undang
produk halal di Malaysia: Isu penguatkuasaan dan pendakwaan.


Kerana Corona Virus, China Membina Hospital Dalam Masa 10 Hari

Aspirasi daripada Mao Zedong telah melahirkan sebuah China yang bersatu dibawah panji komunisme. Walaubagaimanapun kalau bukan kerana ilham daripada Deng Xiaoping, segalanya mungkin berbeza. Amerika Syarikat barangkali sedang bersaing dengan Kesatuan Eropah dalam geopolitik unipolar yang tiada pesaing.

Pembangunan ekonomi China yang berdiri di atas platform perdagangan dimulakan oleh Xiaoping sendiri, yang kejayaannya diikuti penguasa-penguasa menyusul. Dan pada hari ini, Xi Jinping mewarisi sebuah ekonomi begitu pesat sampai mula menguncup dari segi produktiviti.

Salah satu berkat daripada pembangunan ekonomi tersebut ialah Lapangan Terbang Antarabangsa Ibu Negara Beijing. Begitu panjang nama rasminya, bermiripkan juga dengan saiznya sebagai lapangan terbang paling besar dunia.

40 minit dari lapangan terbang ini melalui lebuhraya bertol S28, terletaknya sebuah hospital bernama Xiaotangshan. Hospital ini sangat berdekatan dengan Muzium Penerbangan China. Apa yang membuatkan hospital ini begitu unik untuk dibicarakan ialah cara pembinaannya. Xiaotangshan tidak dibina – sebaliknya hospital ini dipasang menggunakan bangunan-bangunan pasang-siap.

Hasil kerahan 7,000 pekerja telah menyiapkan pemasangannya dalam masa hanya seminggu sahaja (The Guardian, 2020). Kesegeraan sedemikian tidak dapat dielakkan kerana China sedang bergelut dengan SARS. Setiap hari seramai 100 orang perlu digegaskan ke hospital.

Angka jangkitan sudah menghampiri 4,000 kes, sekaligus meletakkan bebanan besar kepada sektor kesihatan negara. Dan langkah ini dimulakan oleh Menteri Kesihatan Wu Yi, juga seorang ahli politik dilabel Majalah TIME sebagai “Dewi Ketelusan”.

17 tahun kemudian, Ma Xiaowei sedang mengambil langkah yang dibuat Wu Yi. Beliau memberikan tempoh 10 hari sahaja untuk pasang sebuah hospital 1,000 katil (Haroon, 2020). Tapak 25,000 m²  yang pada asalnya dirancang untuk sebuah kompleks percutian untuk pekerja-pekerja tempatan kini penuh dengan 45 jentera berat dan lebih daripada 100 pekerja berpengalaman.

Pelan pembinaan Xiaotangshan digunakan semula untuk menjayakan sebuah kuarantin yang sudahpun diisytiharkan. Xiaotangshan dulunya mengasingkan pesakit-pesakit SARS dalam sebuah kabin-kabin sempit. Dalam masa dua bulan, 1/7 daripada semua pesakit di China ditempatkan di situ, bagaikan hvkvman angkara nasib yang tidak menyebelahi. Selepas mengisytiharkan kemenangan, Xiaotangshan pun dibersihkan dan ditutup terus.

Virus korona (2019-nCoV) yang menimpa China mengingatkan kembali detik-detik cemas semasa SARS dahulu. Kebanjiran pesakit mengikatkan staf-staf kesihatan dalam keadaan kerja yang amat mencaba (Perper, 2020). Pakaian keselamatan pun sekarang tidak mencukupi. Kekurangan pakaian ini telah mula meng4nc4m staf hospital. Seorang doktor yang enggan dinamakan atas faktor keselamatan telah mendedahkan bahawa staf Wuhan pun telah dij4ngkiti (Ma, Zheng, & Lau, 2020).

Disini pastinya angka pesakit sebenarnya jauh lebih tinggi daripada bilangan yang dilaporkan media. Jika difikirkan sejenak, kalau benar keadaan terkawal – kenapa pakaian keselamatan tidak mencukupi dan pekerja tidak berpakaian seperti gambar dibawah terpaksa meneruskan kerja?

Malah sebuah laporan di BBC turut mendedahkan dengan tajuk begitu mengejutkan (BBC, 2020). “Semua orang (staf) tersekat di sini dan tidak boleh balik.” Dan saban hari, angka jangkitan dan kem4tian pun semakin meningkat.  Perkara ini tidak pelik pun. Wu Yi merupakan seorang insan yang amat diperlukan China yang perlu membersihkan namanya. Menteri Kesihatan Zhang Wenkang sebelum itu telah didedahkan cuba menyembunyikan keadaan sebenar (ABC, 2003).

Buka Mata, Tutup Mulut dan Tutup Cerita

Ideologi komunisme takkan mungkin terasing dengan kuarantin dan kekasaran. Wuhan telah dikuarantinkan secara sepenuhnya, sekaligus mengunci lebih daripada 11 juta orang di tempat yang amat panas dengan penularan 2019-nCoV (Evans, 2020). Dasar ini merupakan kuarantin pertama yang dibuat dalam tempoh terdekat.

Dan mungkin 29 juta orang di kawasan wilayah Hubei sekeliling Wuhan akan dikuarantin juga (Du, 2020). Antara masalah dengan kuarantin ialah keutamaan supaya kerajaan pastikan makanan, air dan perubatan sentiasa mencukupi. Bagaikan mencampur madu dan racun, tentu sekali rakyat sendiri akan hilang kepercayaan terhadap kerajaan.

Sekurang-kurangnya kali ini kerajaan Jinping tidak menyembunyikan realiti sebenar secara sepenuhnya. Semasa SARS merosakkan persediaan China untuk perayaan tahun baharu, apa pun tidak dilaporkan.

Rakyat sendiri terutamanya di Guandong dimana SARS merebak begitu teruk (seperti 2019-nCoV di Wuhan) tidak tahu apa-apa. Namun apabila seorang warga Guandong yang sakit pergi ke Beijing, semua doktor tidak tahu peny4kit dialaminya – dan inilah titik permulaan krisis kesihatan tersebut.

Jika China melaporkan keadaan sebenar, tentu sekali SARS tidak akan menyebabkan kadar kem4tian di seluruh dunia sebegitu rupa. Maka apabila Wuhan dib4dai penyakit 2019-nCoV, seluruh dunia telah tahu. Data mengenai virus ini dikongsi secara meluas. Keterbukaan ini pun masih membuatkan ramai garu kepala tentang asal-usul virus tersebut. Pakar virologi sendiri tidak tahu lagi, melainkan teori-teori kukuh mengenai sup kelawar.

Namun keterbukaan tersebut memberikan seluruh dunia masa mencukupi untuk bersedia. Asia Tenggara sendiri yang sedang bergelut dengan Influenza A telah bersiap siaga. Sungguhpun begitu, Amerika Syarikat telahpun mengeluarkan suatu amaran sekitar 2017 yang menggerunkan. Pada masa itu China membina sebuah makmal untuk mengkaji virus SARS dan Ebola.

Virus hidup tersebut perlu pula menj4ngkiti haiwan ujikaji. Dan Amerika Syarikat yang begitu bimbang mengatakan disiplin kajian tersebut amat sukar untuk dikawal kerana kebarangkalian virus keluar daripada makmal adalah sangat tinggi. Sepertimana virus SARS merebak daripada makmal, nampaknya amaran Amerika Syarikat sangatlah tepat – kerana makmal kajian tersebut dibina di Wuhan (Rahnal, 2020).

Dan lokasi makmal virologi ini sebenarnya terletak 32 kilometer sahaja daripada pasar basah iaitu titik permulaan 2019-nCoV seperti didakwa pakar-pakar sains sedunia.

RUJUKAN:

ABC. (2003, April 20). Top Chinese officials sacked as SARS cover-up revealed. ABC Net. Retrieved from https://www.abc.net.au/news/2003-04-20/top-chinese-officials-sacked-as-sars-cover-up/1840062

BBC. (2020, January 23). Coronavirus doctor: ‘Everyone is stuck here and can’t leave.’ BBC. Retrieved from https://www.bbc.com/news/world-asia-china-51222384/.

Du, L. (2020, January 24). China’s Unproven Antiviral Solution: Quarantine of 40 Million. Bloomberg. Retrieved from https://www.bloomberg.com/news/articles/2020-01-24/china-s-unproven-antiviral-solution-quarantine-of-40-million.

Evans, Z. (2020, January 22). China Quarantines Wuhan To Prevent Spread of Coronavirus. National Review. Retrieved from https://www.nationalreview.com/news/china-quarantines-wuhan-to-prevent-spread-of-coronavirus/

The Guardian. (2003, May 2). Sars hospital opens in China. The Guardian. Retrieved from https://www.theguardian.com/world/2003/may/02/china.sars

Haroon, S. (2020, January 24). Chinese city plans to build coronavirus hospital in days. The Guardian. Retrieved from https://www.theguardian.com/science/2020/jan/24/chinese-city-wuhan-plans-to-build-coronavirus-hospital-in-six-days.

Ma, J., Zheng, W., & Lau, M. (2020, January 24). China coronavirus: Wuhan medical staff being infected at much faster pace than reported as national death toll hits 27. SCMP. Retrieved from https://www.scmp.com/news/china/society/article/3047441/wuhan-medical-staff-being-infected-virus-much-faster-pace

Perper, R. (2020, January 24). As the Wuhan virus spreads, doctors in the city say they face a ‘flooding’ of patients and not enough protective gear. Business Insider Malaysia. Retrieved from https://www.businessinsider.my/wuhan-coronavirus-doctors-wuhan-patients-protective-gear-2020-1/?r=US&IR=T

Rahnal, N. (2020, January 23). China built a lab to study SARS and Ebola in Wuhan – and US biosafety experts warned in 2017 that a virus could ‘escape’ the facility that’s become key in fighting the outbreak. Daily Mail. Retrieved from https://www.dailymail.co.uk/health/article-7922379/Chinas-lab-studying-SARS-Ebola-Wuhan-outbreaks-center.html


Keajaiban Seni Bina Petra

Semua orang tahu yang Nabi Musa (as) menerima wahyu semasa berada di sebuah gunung. Kalau ikut kitab-kitab suci seperti Qur’an dan Taurat, gunung ini adalah Jabal Tursina (Har Sinai).

Walau bagaimanapun, tiada siapa tahu lokasi sebenar gunung ini. Memang ada satu gunung di Mesir dipanggil Gunung Sinai. Kalau ikut orang dulu, gunung ini dipanggil Jabal Musa sempena baginda as.

Besar kemungkinan inilah gunung baginda as. Tetapi ada juga kemungkinan Jabal al-Madhbah di Jordan adalah gunung persinggahan baginda as. Kerana di sini ada lembah dinamakan Wadi al-Musa dengan sebuah mata air juga bersempenakan nama baginda.

Wadi al-Musa pula lebih terkenal dengan satu seni bina agung yang masih tersergam indah walaupun sudah ribuan tahun. Pertama sejarah ini adalah Petra, yang dibangunkan semasa bangsa Arab purba berkuasa di rantau tersebut. Arab al-Anbat sudah lama membangunkan sebuah komuniti di situ.

Saintis menjangka mereka berada di situ sejak 9,000 tahun lalu (Roberts, 2010). Zaman demi zaman, mereka menghentikan kehidupan nomad dan mula bercµcµk tanam. Daripada sini, terjadinya sebuah kuasa yang hebat sampai boleh menubuhkan kerajaan sendiri yang berpusat di sebuah kota bernama Raqmu.

Petra berdiri teguh hari ini sebagai saksi terulung tentang betapa hebatnya bangsa Arab al-Anbat yang seolah-olah sengaja disembunyikan daripada pengetahuan orang ramai.

Kononnya episod jahiliyah sahaja yang menggelapkan perilaku bangsa Arab pra-Islam sepanjang masa. Keajaiban Petra bukan setakat pada seni bina. Kewujudan Petra itu sendiri direlevankan dengan rangkaian perdagangan rempah-ratus (Highet, 2006).

Tiada siapa berani sentuh mereka, kerana kemahiran untuk hidup di padang pasir dan kawasan pergunungan. Bermakna pada bila-bila masa, bangsa Arab al-Anbat boleh turun untuk membalas sεrαηgαη.

Dalam keadaan aman damai, mereka tidak jemu menadah air hujan untuk disalurkan pada lembah pertanian (Mays, 2010).

Mereka amat bergantung pada sektor pertanian untuk mengenyangkan perut 20,000 orang yang mendiami Raqmu (Sanchez, n.d.).

Dan jumlah populasi ini bersumpah setia pada seorang raja seperti Aretas IV yang agak berpengaruh. Apabila Gaius Octavius dimasyhurkan sebagai Caesar Augustus dengan Alam Rom sebagai empayar, Raqmu tidak mengasingkan diri. Semasa pemasyhuran ini, bangsa Yahudi di Judea mempunyai seorang raja bernama Herod yang membesarkan Kuil Nabi Sulaiman as.

Takhta Herod di Judea kemudian diwarisi puteranya, Herod Antipas yang berkahwin dengan Puteri Phasaelis (anak perempuan Aretas IV). Antipas kemudian meninggalkan Phasaelis untuk berkahwin dengan adik ipar sendiri.

Nabi Yahya as dilaporkan tidak bersetuju dengan perkahwinan ini. Kerana tidak bersetuju, kepala baginda dipεηggαl Antipas.

Pada masa ini, bangsa al-Anbat menjadi negara di bawah Empayar Rom. Namun pada tahun 106, Rom mengambil setiap inci daripada lembah Petra. Lalu Rom menamakan kawasan ini semula dengan gelaran “Arabia Petraea”.

Dan kerelevanan Petra pula sudah teruk terjejas akibat kemajuan pengangkutan laut yang jauh lebih pantas dan mudah untuk dibandingkan dengan perjalanan darat di padang pasir.

Maka bermulalah satu zaman gelap dalam Dunia Arab, meskipun ada kawasan lain yang kelihatan membangun. Namun mereka tidak sama sekali dapat menandingi keajaiban yang dilakukan al-Anbat satu masa dahulu sebagai sebuah kuasa di rantau sendiri.

Pada tahun 363 pula, bangsa Arab hanya mampu bergelinangan air mata melihat seni bina nenek moyang mereka teruk biηαsα akibat sebuah gempa bumi yang dαhsyαt. Kejadian ini berlaku antara 18 hingga 19 Mei – dan Petra dikatakan rosak sangat teruk tetapi tidak cukup untuk melenyapkannya daripada bumi ini.

RUJUKAN:

Highet, J. (2006). Frankincense: Oman’s Gift to the World. Prestel. Halaman 119.

Mays, L. (2010). Ancient Water Technologies. Springer Science & Business Media. Halaman 24.

Roberts, D. (2010). Egypt and the Holy Land. Casa Editrice Bonechi. Halaman 64.

Sanchez, C. (n.d.). Petra lost and found. National Geographic.


Demokrasi Berparlimen Bukan Sistem Yang Stabil

Kerajaan (‘eksekutif’) dibentuk daripada parti atau gabungan parti (coalition) yang ada majoriti di badan perundangan (‘legislatif’). Kerajaan berubah apabila coalition di legislatif (parlimen) berubah.

Sebab tu kita tengok PM di Jepun dan Itali asyik bertukar-tukar. Dari tahun 2000-2020 Jepun ada 10 PM. Itali pun sama, ada 9 PM dalam masa 20 tahun. Secara purata seorang boleh bertahan 2 tahun saja.

Australia pernah ada “The Year of Three Prime Ministers” pada tahun 2013. Mula2 Julia Gillard disingkirkan sebagai ketua parti Labor, jawatan PM diganti oleh Kevin Rudd. Pastu tak sampai 3 bulan, Labor kalah PRU, Rudd diganti oleh Tony Abbott dari parti Liberal.

Kerajaan di negara-negara demokrasi berpresiden (presidential democracy) pula lebih stabil sebab mengamalkan pengasingan kuasa (separation of powers) yang tulen: eksekutif, legislatif dan judisiari (badan kehakiman) masing-masing terdiri daripada orang yang berbeza.

Di US, komposisi ahli Kongres (macam Parlimen kita) tak menentukan siapa kerajaan. Ketua eksekutif (presiden) dipilih menerusi pemilihan presiden yang berasingan daripada pemilihan wakil rakyat. Kat Indonesia, Filipina, Korea pun sama.

Tengok betapa banyak kotak kena tick.

Katakan Republican menang pemilihan presiden tapi Democrat menang pemilihan wakil rakyat di House of Representatives (dewan bawah Kongres) dan Republican menang pemilihan wakil rakyat di Senate (dewan atas Kongres). Tak ada masalah, kerajaan masih boleh dibentuk bawah presiden.

Selalunya presiden boleh bertahan sampai habis penggal, kecuali kena impeachment. Dan presiden boleh lantik sesiapa saja jadi menteri, tak perlu (dan memang tak boleh) lantik orang dari kalangan wakil rakyat.

Sebab tu US boleh bentuk kerajaan ‘the best and the brightest’. Jawatan menteri sains bagi dekat profesor sains yang dapat Hadiah Nobel, menteri luar bagi kat profesor hubungan antarabangsa, menteri pertahanan bagi kat jeneral 5-star. Macam mana negara tak kuat.

Nak lantik orang politik pun boleh, untuk tujuan ‘reconciliation’. Macam Jokowi lantik Prabowo yang lawan dia dalam pemilihan presiden jadi menteri, jadi penyokong Jokowi dan Prabowo masing-masing tak perlu bergaduh.

Tapi sistem berpresiden pun ada masalahnya juga. Sebab kalau presiden dan kabinet nak buat undang-undang baharu, dia akan mengalami masalah kalau majoriti badan perundangan dikuasai oleh parti lawan.

Trump seorang Republican, so apabila Democrat dapat majoriti di Kongres dalam pemilihan Kongres tahun 2018, Trump tak dapat nak luluskan undang-undang. Cadangan bajet ditolak. Tu yang jadi ‘government shutdown’ sebab tak ada bajet nak bayar gaji kakitangan kerajaan.

Benda macam tu tak berlaku di negara demokrasi berparlimen sebab usul kerajaan mesti akan lulus sebab kerajaan memegang majoriti badan perundangan.

Sistem berpresiden juga lebih mudah melahirkan diktator.

Negara berwarna biru dalam peta ni mengamalkan sistem berpresiden.

Sebab tu kita selalu dengar kes diktator di Amerika Latin & Afrika. Presiden terlalu berkuasa, & terlalu sedikit mekanisme untuk mengimbangi kuasanya.

Kalau dalam demokrasi berparlimen, ketua eksekutif boleh disingkirkan menerusi undi tidak percaya atau desak bubar parlimen. Jadi ia lebih menjamin demokrasi.

Tak ada sistem yang sempurna. Tak perlu runsing pasal suasana politik yang berubah-ubah. Politik memang sifatnya macam tu. Inilah ‘new normal’ yang kita perlu hadap kalau memilih demokrasi.

Benda-benda ni aku akan terangkan dalam buku ‘Politik Untuk Pemuda’ nanti.


Kerajaan Champa: Kerajaan Rumpun Melayu Yang Hilang Di Vietnam

Kerajaan Champa terletak di daratan besar Asia Tenggara dan menempati kawasan selatan Vietnam moden. Seperti sejumlah tamadun awal Asia Tenggara, Kerajaan Champa tidak begitu dikenali di dunia Barat. Apapun, berkat kepesatan ekonominya, kerajaan ini berupaya membangun menjadi kuasa serantau yang penting dan memusatkan pengaruhnya pada perdagangan maritim. Menerusi rangkaian perdagangan inilah Kerajaan Champa berinteraksi dengan kuasa-kuasa lain, dan menerima pengaruh daripada kebudayaan mereka.

PO NAGAR DAN LEGENDA PENUBUHAN CHAMPA

Menurut tradisi Cham, pengasas Champa ialah dewi yang dikenali sebagai Po Nagar. Legenda menyebutkan bahawa Po Nagar ditinggalkan di sebuah hutan berhampiran Nha Trang semasa masih bayi. Beliau ditemui oleh seorang pemotong kayu yang sedang dalam perjalanan pulang ke rumah.

Pemotong kayu dan isterinya tidak mempunyai anak dan mereka berdua membesarkan bayi itu seperti anak kandung. Pada suatu hari, Po Nagar yang kini sudah menjadi seorang gadis, membawa pulang kayu cendana yang istimewa. Kayu cendana ini dipelihara oleh beliau dengan baik dan beliau tidak membenarkan sesiapa pun menyentuhnya.

Kemudian, tiba hari di mana beliau memaklumkan kepada kedua orang tua angkatnya bahawa beliau diperintahkan untuk pergi ke istana Maharaja China, di mana di sana kononnya beliau akan berkahwin dengan seorang putera mahkota. Walaupun pada mulanya orang tua angkat Po Nagar tidak mengizinkan beliau keluar menempuh perjalanan yang jauh itu, akhirnya mereka berdua akur dan memberi restu.

[/caption]Po Nagar membawa diri ke pesisir pantai, mencampakkan kayu cendananya ke laut dan hilang serta-merta. Kayu cendana ini dihanyutkan ke utara oleh laut, dan tiba di pantai China. Di sana, ia ditemui oleh seorang nelayan. Menyedari bahawa kayu cendana itu merupakan suatu barangan yang sangat berharga, nelayan itu pun segera membawanya ke istana dan memberikannya kepada Putera Mahkota.

Putera membalutkan kayu cendana itu dengan kain sutera, lalu menyimpannya di tempat yang hampir dengannya di istana. Pada malam itu, kain tersebut bergerak-gerak dan tatkala diperiksa oleh si putera, Po Nagar pun muncul. Putera Mahkota China dan Po Nagar kemudiannya berkahwin dan menikmati hari-hari sebagai pasangan pengantin.

KEHIDUPAN PO NAGAR SELEPAS BERKAHWIN

Walau bagaimanapun pada suatu hari, Po Nagar mengadu kepada suaminya bahawa beliau mahu menziarahi orang tua angkatnya, lantaran beliau pernah berjanji untuk pulang sebelum pergi meninggalkan mereka. Namun, si putera tidak berkenan memenuhi permintaan itu kerana beliau enggan berpisah dengan Po Nagar walau untuk sehari. Lantaran tiada apa lagi yang mampu dilakukan oleh Po Nagar bagi mengubah fikiran suaminya, beliau pun pergi ke pantai, lalu mencampakkan kayu cendananya ke laut dan hilang serta-merta.

Putera naik berang dengan keadaan ini dan segera memperlengkapkan sebuah armada untuk berlayar ke selatan bagi mencari Po Nagar. Kehadiran armada ini mengundang kemurkaan Maharaja Jed, Ngoc Hoang yang lantas menukarkan kapal yang dinaiki oleh putera menjadi batu sebaik sahaja ia memasuki pelabuhan Nha Trang. Po Nagar terus kekal berada di Vietnam dan berbuat kebajikan sepanjang baki hayatnya. Selepas beliau meninggal dunia, namanya dihormati oleh masyarakat Cham dan Vietnam yang menganggapnya sebagai dewi pelindung mereka.

[/caption]SEJARAH PENUBUHAN KERAJAAN CHAMPA DAN HUBUNGANNYA DENGAN CHINA

Sebagai perbandingan, sumber sejarah berkenaan asal-usul Kerajaan Champa boleh ditemukan dalam sumber-sumber China. Sebutan pertama mengenai Champa dipercayai dilakukan pada tahun 192 Masihi. Pada waktu itu, Kerajaan Champa dikenali sebagai Lin-Yi.

Disebutkan bahawa kuasa baru ini muncul di bahagian utara Vietnam moden (wilayah Hue untuk lebih tepat), yakni apabila seorang pegawai tempatan berjaya mengetuai sebuah pemberontakan menentang kuasa China di kawasan itu. Baik dalam legenda mahupun catatan sejarah, Champa disifatkan mempunyai hubungan dengan China yang terletak di utaranya.

Interaksi dengan China ini berlangsung sepanjang sejarah Champa. Berakhirnya Dinasti Han pada tahun 220 Masihi menandakan ketumbangan China selama beberapa kurun, dan pada kurun ke-6 Masihi, Cham meny3rang bahagian utara Vietnam lantaran mereka menganggap Dinasti Chen Selatan yang memerintah kawasan itu sedang melemah.

Walau bagaimanapun, kekuatan Cham ini ditewaskan oleh seorang panglima China yang bernama Pham Tu. Ketika Dinasti Tang berkuasa pada kurun ke-7 Masihi, Kerajaan Champa menghentikan s3rangan ke atas jiran utara mereka selama hampir dua kurun. Selain itu, raja-raja Cham turut menghantar perutusan demi perutusan diplomatik ke istana China.

PENGARUH INDIA DI CHAMPA

Empayar lain yang memainkan peranan signifikan dalam sejarah Champa ialah India. Kuasa yang terletak di barat ini banyak mempengaruhi kebudayaan masyarakat Cham, terutama melalui ajaran Hinduism dan Buddhism.

Pengaruh dari India ini boleh dilihat menerusi hasil seni masyarakat Cham. Misalnya, bermula dari kurun ke-4 Sebelum Masihi, kebanyakan hasil seni Champa mempunyai imej dewa-dewa Hindu. Namun, penting untuk dinotakan bahawa imej-imej ini memiliki sentuhan unik Cham yang membezakannya dari ciri asli India. Sebagai contoh, masyarakat Cham sering menggambarkan Shiva dengan hidung yang lebar, bibir yang tebal dan senyuman nipis, yang kesemua ini merupakan cerminan budaya Cham dan bukannya India.

Selain hasil seni, pengaruh India juga boleh dilihat menerusi seni bina Kerajaan Champa. Seni bina yang paling menonjol dalam konteks ini ialah Candi My Son, sebuah kompleks kuil Hindu yang terletak di Vietnam Tengah. Kuil-kuil ini dibina selama lebih sepuluh kurun, bermula pada kurun ke-4 Masihi. Ia didedikasikan kepada pelbagai dewa Hindu, termasuklah Vishnu, Krishna dan Shiva – dalam bentuk Shiva lingam.

KETUMBANGAN KERAJAAN CHAMPA

Kerajaan Champa berakhir pada awal kurun ke-18. Raja agung Cham yang terakhir ialah Che Nbong Nga, yang memerintah pada tahun 1360 hingga 1390. Beliau bertanggungjawab meny3rang jiran utaranya, Dai Viet dengan sangat agresif. Hanya selepas kemangkatan Che Nbong Nga, barulah Cham kembali ke selatan.

S3rangan balas Vietnam bermula pada tahun 1402 dan hanya terhenti apabila Dinasti Ming meluaskan kuasa sehingga memasuki wilayah mereka. Namun pada tahun 1428, Vietnam berupaya mengusir kekuatan China dan mengekalkan hubungan yang baik dengan Cham. Tatkala raja Champa mangkat pada tahun 1441, kerajaan Champa dibelenggu kemelut p3rang saudara dan Vietnam mengambil kesempatan untuk meny3rang.

Selepas 30 tahun berlalu, kebanyakan wilayah Cham berjaya dirampas oleh Vietnam. Apapun, wilayah kecil Cham masih kekal bertahan jauh di selatan dan mengekalkan pengaruhnya sehingga tahun 1720. Tamatnya kekuasaan wilayah kecil ini memaksudkan tumbangnya sebuah kerajaan agung yang pernah berdiri selama lebih 1500 tahun.

TERJEMAHAN:

Wu Mingren. (29 Oktober 2015). The Ancient Kingdom of Champa: An Enduring Power that Lasted over 1500 years in Southern Vietnam. Ancient Origins.
https://www.ancient-origins.net/ancient-places-asia/ancient-kingdom-champa-enduring-power-lasted-over-1500-years-southern-vietnam-020598


1 Januari Pernah Disambut Sebagai Tahun Baru Cina Suatu Masa Dulu

Tahun 1912, Tanah Besar China. 5 hari sebelum Tahun Baru Cina, Dinasti Qing mengumumkan pembubaran kerajaannya demi memberi laluan kepada penubuhan Republik China.

Bagi menandakan kemerdekaan ini, tahun tersebut ditandakan oleh Dr Sun Yat-Sen, (pencetus revolusi anti-Qing) sebagai tahun pertama Republik (中华民国元年). Pada masa yang sama, beliau dan pejuang sehaluannya bersepakat menggunakan Kalendar Gregorian (takwim Suria) sebagai takwim rasmi China, sekaligus menggantikan Kalendar Cina (takwim Suria-Qamariah) yang telah sekian diamalkan.

Ini bermakna, Tahun Baru pada tahun depan (1913) tidak lagi jatuh pada anak bulan haribulan pertama dalam Kalendar Cina, tetapi 1 haribulan Januari.

Dalam China sahaja, perubahan ini dirasai terlalu mendadak dan mengelirukan jelata. Majoriti rakyat China adalah petani, dan Kalendar Cina menjadi rujukan mereka dalam menentukan waktu bercucuk tanam dan musim menuai, sepertimana Kalendar Piama yang diamalkan di Kedah. Bahkan, upacara-upacara keagamaan traditional Cina turut bergantung kepada perubahan musim yang ditandai dalam Kalendar Cina.

Sungguhpun demikian, terdapat juga sebahagian orang Cina baik dalam China dan di negara lain yang telah bersedia menerima sistem kalendar baru. Malah, segelintir daripadanya berpendapat mereka yang masih berpegang kepada Kalendar Cina adalah golongan kolot. Maka, tidak menghairankan pada zaman 20 hingga 30-an, Kalendar Cina dipandang sebagai ‘Kalendar Lama’ (旧历) dan ‘Kalendar yang Dimansuhkan’ (废历).

Kekhilafan kalendar ini turut mempengaruhi corak hidup masyarakat Cina dan Peranakan Cina di Tanah Melayu, sehinggakan sesetengah sekolah-sekolah Cina dan kedai-kedai Cina masih lagi beroperasi pada hari Tahun Baru Cina, walaupun penjajah British telah memperuntukkan 2 hari cuti Tahun Baru Cina bagi para kakitangan kerajaan yang berbangsa Cina.

Jadi, mengapakah masyarakat Cina masakini telahpun menerima kedua-dua jenis Tahun Baru?

Sebenarnya Dr Sun Yat-Sen bertekad untuk melaksanakan Kalendar Gregorian agar China dapat maju seiringan dengan kuasa besar lain seperti Barat dan Jepun (Jepun telah menerima pakai Kalendar Gregorian sejak 1873). Pada harapan Dr Sun, 1 Januari seharusnya disambut sebagai Tahun Baru China di samping Hari Memperingati Penubuhan Republik China (中华民国开国纪念日), manakala Revolusi Xinhai pada 10 Oktober yang menandakan kejayaan pertama menjatuhkan Dinasti Qing akan dikenang sebagai Hari Kebangsaan.

Namun demikian, setelah Yuan Shikai memangku jawatan Presiden, beliau pada Jun 1913 mengisytiharkan penukaran nama Tahun Baru Cina kepada Perayaan Musim Bunga (Chun Jie 春节) dengan harinya ditentukan mengikut Kalendar Cina, manakala nama Tahun Baru (Yuan Dan 元旦) dikekalkan dalam 1 Januari mengikut Kalendar Gregorian.

Yuan bertindak sedemikian agar perayaan tradisional Cina dapat terus disambut kala Kalendar Gregorian, walaupun sebahagian para sejarawan berpendapat pelaksanaan ini berkaitan dengan hasrat rahsia beliau untuk menghidupkan semula institusi diraja.

Pemangku Dr Sun yakni Chiang Kai-Shek pula nekad menghapuskan sebarang sisa-sisa amalan Kalendar Cina daripada rakyatnya dengan mengharamkan sambutan Tahun Baru Cina. Sepanjang zaman 30-an, barang siapa yang bercuti, hatta mengucapkan walau satu lafaz perayaan tersebut akan dikenakan hukuman. Dipendekkan cerita, perintah ini gagal dikuatkuasakan di seluruh negara kerana bantahan daripada rakyat sendiri. Tidak dinafikan, adalah sukar untuk sebuah perayaan dengan tradisi ribuan tahun dihapuskan semudah itu.

Setelah Parti Komunis China memenangi Pe.rang Saudara (yang kemudian menubuhkan Republik Rakyat China), Kalendar Gregorian diteruskan sebagai takwim rasmi kerajaan dalam persidangan pertamanya pada 27 September 1949, dengan ‘Perayaan Musim Bunga’ disenaraikan sebagai cuti umum utama. Sebab itulah di China, Taiwan, Hong Kong dan Macao, Tahun Baru Cina secara rasminya dinamakan Perayaan Musim Bunga.

Hanya di luar China seperti Malaysia dan Singapura, ia dikenali sebagai Nongli Xinnian 农历新年 (Tahun Baru Takwim Pertanian). Di Indonesia pula, ia dikenali sebagai Tahun Baru Imlek (Imlek 阴历 daripada Bahasa Hokkien yang bererti Kalendar Qamariah). Demikianlah sejarah perubahan aliran permikiran di China yang turut mempengaruhi pengamalan takwim.

Selamat Tahun Baru 2022 kepada semua pembaca sekalian. Marilah bersama-sama kita meningkatkan tekad memperbaiki apa jua kelemahan kita demi tahun yang lebih maju. Bersama-samalah juga kita mendoakan dan membantu mereka yang sedang menghadapi cabaran baik dengan wabak Covid-19 mahupun bencana banjir.

RUJUKAN:


Dr Masliza Prof Madya Malaysia Pertama Untuk Oxford

Setiap hari, ramai akan menanti dengan sabar kenyataan Ketua Pengarah Kesihatan, Datuk Dr Noor Hisham sama ada menerusi sidang media KKM atau kenyataan media yang relevan dengan sektor kesihatan.

Semalam, beliau mendedahkan pakar kardiologi, Dr Masliza Mahmod melakar sejarah sebagai wanita pertama Malaysia yang dinaikkan pangkat sebagai Profesor Madya bagi Perubatan Kardiovaskular di Universiti Oxford, United Kingdom baru-baru ini.

Dalam satu hantaran di Facebook, beliau mengucapkan tahniah kepada Dr Masliza atas kenaikan pangkatnya selain mengakui kebijaksanaan dan pencapaian hebat beliau sebagai pakar kardiologi.

“Beliau sememangnya seorang pakar kardiologi yang bijak dan meskipun berdepan pelbagai kesulitan serta cabaran, ketabahan dan minat mendalam beliau dalam penyelidikan klinikal menjadikannya seorang pakar kardiologi akademik yang ulung. Tiada apa yang boleh menghalang beliau untuk terus melangkah ke tahap lebih tinggi. Kita amat berbangga dengan pencapaian beliau,” katanya.

Menurut Jabatan Perubatan Radcliffe di Universiti Oxford, penyelidikan Dr Masliza memberi fokus kepada penggunaan pengimejan resonans magnetik kardiovaskular (CMR), teknik-teknik spektroskopi bagi pengesanan awal kelainan jantung dan mencari rawatan baharu untuk pesakit kardiomiopati, kegagalan jantung, penyakit injap aorta dan diabetes mellitus.

Anak jati Batu Pahat, Johor berusia 47 tahun itu kini menganggotai Jawatankuasa Pemandu Pasukan Petugas Penyelidikan Kegagalan Jantung British Society of Cardiovascular Magnetic Resonance (BSCMR). Dr Masliza yang juga merupakan Ahli Royal College of Physicians (MRCP) dari London memiliki Ijazah Sarjana Perubatan Dalaman (MMed) dari Malaysia dan ijazah perubatan awal (MBChB) dari Universiti Otago, New Zealand.

RUJUKAN:

Bernama. (2020). Wanita Malaysia pertama dilantik profesor madya di Universiti Oxford. Berita Harian. https://www.bharian.com.my/berita/nasional/2020/07/709697/wanita-malaysia-pertama-dilantik-profesor-madya-di-universiti-oxford


Pemberontakan Besar Yahudi Terhadap Rom (66 – 69M)

Sepanjang pendudukan Rom di Jerusalem sejak zaman Pompei Yang Agung pada Tahun 63 SM, orang-orang Yahudi rasa didiskriminasikan oleh orang-orang Rom. Orang Yahudi rasa sangat teruk didiskriminasi selepas kemangkatan Raja Herod Agrippa I. Pemerintah Wilayah Rom Iudaea memerintah dengan kuku besi dan sering menindas mereka. Keadaan berat sebelah ini berikutan daripada sikap orang Yahudi yang menganggap mereka adalah kaum yang terbaik dan orang-orang Rom tidak dibenarkan memasuki kawasan suci orang Yahudi.

Pada zaman procurator Rom memerintah, orang-orang Rom dibawa masuk ke Kawasan Judah. Situasi ini menimbulkan kemarahan dan kebencian orang Yahudi terhadap bangsa Rom, namun sikap Yahudi yang pengecut itu tidak berani untuk menentang mereka secara terus. Orang Rom yang menjajah Yahudi pula beranggapan bahawa Yahudi merupakan kaum yang lebih rendah taraf berbanding bangsa mereka. Keadaan ini menyebabkan Yahudi dijadikan penduduk kelas kedua di Wilayah Iudaea, terutamanya di Caesarea Maritima. Raja Yahudi yang dilantik oleh Rom daripada dinasti Herod pula sangat berat kepada Rom. Malahan, mereka bukanlah orang yang berdarah tulen Yahudi. Yang teruknya pasal Yahudi ini, Rajanya juga tidak dibenarkan menjejakkan kaki ke dalam Haikal Herod, Haikal kedua yang dibina oleh Raja Herod Yang Agung.

Semasa kelahiran Agama Kristian pula, orang-orang Yahudi tidak mahu menerima ajaran baharu yang membetulkan penyelewengan yang dilakukan oleh Pihak Sanhedrin. Malahan, mereka menjadi dalang kepada pembunuhan golongan Hawari, anak-anak murid Nabi Isa a.s. Orang Yahudi juga menuduh orang Kristian melakukan kekufuran agama. Dengan diketuai oleh Pendita Agung Ananus, orang beragama Kristian direjam semasa ketiadaan procurator Rom hanya beberapa bulan kerana procurator itu meninggal dunia. Sikap orang Yahudi yang berani hanya kepada bangsanya sahaja dan berlakunya peperangan dengan bangsa Samarita menyebabkan mereka pula yang didiskriminasi oleh Bangsa Rom.

Semasa zaman Albinus dan Florus menjadi procurator, kemarahan orang Yahudi semakin memuncak apabila Florus menghukum ketua-ketua Yahudi. Florus merupakan seorang procurator yang tidak bijak dalam menenangkan orang Yahudi yang sememangnya suka memberontak. Josephus mengatakan bahawa Florus bukanlah seorang pemimpin yang kompeten.

Menurut Josephus, dua sebab utama Orang Yahudi memberontak ialah kekejaman pemimpin-pemimpin Rom yang korup dan tindakan Nasionalis Keagamaan Yahudi yang mahu membebaskan tanah suci daripada kuasa Rom. Walaubagaimanapun, faktor lain ialah kesusahan golongan petani Yahudi, yang marah dengan pendita-pendita yang korup dan dipengaruhi oleh Rom serta ketegangan agama antara orang Yahudi dan Penduduk Yunani yang mendapat lebih banyak kelebihan oleh pemerintah di Wilayah Iudaea.

Gessius Florus, Procurator Yang Mencetuskan Pemberontakan

Gessius Florus yang dilantik sebagai Procurator Iudaea pada Tahun 64M merupakan seorang procurator yang bersifat kejam dan memerintah dengan kuku besi. Beliau sangat mendiskriminasi orang Yahudi disebabkan sikap orang Yahudi yang menjengkelkan bagi pandangan Orang-orang Barat. Krisis bertambah buruk pada tahun 66M di Caesarea Maritima. Kota yang dibina oleh Herod Yang Agung ini menjadi rebutan antara orang Yahudi dan orang Yunani yang mendiaminya dan mengawal kota pelabuhan tersebut.

Walaupun kota tersebut dibina bercirikan sepenuhnya budaya Hellenistik, orang Yahudi tetap bersungguh untuk menuntut kota tersebut sebagai kota mereka. Florus yang ibu pejabatnya berada di Caesarea Maritima lebih menyebelahi orang-orang Yunani. Dalam polisinya, orang Yahudi menjadi warganegara kelas kedua di Caesarea. Kaisar Nero pula mencipta undang-undang provokatif yang menyebelahi orang-orang Barat (Gentile).

Selain itu, insiden kebakaran besar di ibukota Rom pada Tahun 64M dijadikan alasan untuk Kaisar Nero menghukum bunuh orang-orang Kristian dan Yahudi di Rom kerana mereka dituduh memulakan kebakaran. Orang-orang Yahudi dan Kristian juga dilemparkan ke dalam kandang haiwan-haiwan buas untuk dihukum ataupun sebagai sukan. Tindakan ini mencetuskan api kemarahan orang Yahudi yang lebih membara.

Pada Hari Sabbath, semasa orang Yahudi sedang beribadat dalam sinagog mereka di Caesarea Maritima, orang-orang Yunani telah mengorbankan burung-burung dan meletakkannya dalam bekas seramik di pintu masuk sinagog. Orang Yahudi terkejut dengan tindakan biadap dan provokasi orang-orang Yunani. Orang-orang Yahudi telah berjumpa dengan Gessius Florus dan memberikan rasuah sebanyak 8 talent wang syiling (1 talent lebih kurang 30kg).

Gessius Florus mengambil rasuah tersebut tetapi tidak berbuat apa-apa, malahan utusan yang dihantar kepadanya dipenjarakan. Tindakan Florus telah menimbulkan kemarahan kepada orang-orang Yahudi. Pihak autoriti Yahudi mengugut untuk mengakhirkan pengorbanan kepada orang bukan Yahudi di Baitul Maqdis termasuklah satu daripadanya kepada Kaisar Nero sendiri.

Tindakan ini menyebabkan Florus dan tenteranya berarak ke Baitul Maqdis. Florus menuntut 17 talent wang emas daripada perbendaharaan Haikal Agung. Gessius mahu mendirikan kuil pagan Rom dan membina patung-patung Kaisar Nero dengan duit yang dimintanya itu. Bagi Yahudi, Haikal Agung bukan sekadar pusat keagamaan, malahan ia lambang kewujudan Tuhan di Kota Suci itu. Apabila Florus mahu menjarah Haikal Agung (Kedua) dan menyeru penduduk Yahudi untuk mengikuti agama Pagan Rom, tindakannya merupakan penghinaan terbesar

Orang Rom terhadap Bangsa Yahudi. Eleazar ben Anania, anak pendita Agung Anania memberhentikan upacara sembahyang dan korban kepada Kaisar Nero dan mereka menyerang tentera Rom yang berkubu di luar Haikal Agung. Tindakan ini dibalas oleh tentera Rom dengan tindakan yang sangat kejam. Mereka membunuh lebih kurang 3,600 Yahudi, menjarah kedai-kedai, menceroboh kediaman Yahudi dan menangkap ketua-ketua kaum Yahudi. Ketua-ketua Yahudi ini disebat dan disalib di khalayak ramai. Harta benda daripada Haikal Agung dijarah sewenang-wenangnya. Esoknya, tentera pemberontak semakin ramai berhimpun dan peperangan tidak dapat dielakkan lagi.

Bilangan kumpulan pelampau yang memberontak bertambah ramai apabila Golongan Pharisee juga bangkit mengangkat senjata menentang tentera Rom tersebut. Dalam sekelip mata, tentera Florus mengalami kekalahan dalam menentang bilangan perusuh yang terlampau ramai. Perusuh berjaya mengambil alih kubu Antonia yang terletak di Utara Haikal Agung. Tentera Rom yang berkawal di seluruh Baitul Maqdis terpaksa berundur. Tentera Pemberontak mengisytiharkan peperangan terhadap Rom di tangga Haikal Herod.

Tindakan mereka menyebabkan Yahudi berpecah kepada dua, pro-pemberontakan dan anti-pemberontakan. Masing-masing mengangkat senjata berlawan satu sama lain dan akhirnya pihak pemberontak yang diketuai oleh Ananus ben Ananus, bekas pendita Agung menang perang saudara tersebut. Kemenangan mereka diraikan dengan membakar Kediaman Sanhedrin, Istana Herod, kawasan petempatan Rom dan sebagainya.

Mereka juga membakar arkib dan rekod-rekod hutang supaya Yahudi tidak perlu membayar hutang. Pergerakan Kumpulan Pelampau yang tidak dijangkakan ini mengejutkan tentera Rom. Dalam sekelip mata, kumpulan pemberontak berjaya merampas Kubu Istana Masada, pertahanan yang sangat ampuh dan berjaya menjarah banyak kelengkapan perang, baju zirah dan senjata Rom dari Kubu Istana Masada tersebut.

Dengan persenjataan Rom yang dirampas, orang Yahudi dengan cepat menewaskan kedudukan tentera Rom di Kota-kota penting, terutamanya Kota-kota di utara Judah seperti Kota Narbata. Yahudi juga membunuh penduduk Yunani dan Rom yang melintasi di hadapan mereka tanpa belas ihsan. Hari pembalasan terhadap ‘gentiles’ telahpun tiba bagi Puak Pemberontak Yahudi ini. Ketua Pemberontak menghantar 60 orang utusan ke serata Empayar Rom untuk berjumpa dengan penduduk Yahudi di sana dan mengatakan ‘Aturan Baharu’ telah dicipta.

Pemberontakan ini dipanggil pemberontakan besar Yahudi. Kebanyakan kota-kota telah berjaya dikuasai oleh Yahudi. Raja Herod Agrippa II dan Procurator Gessius Florus berjaya melarikan diri keluar daripada Baitul Maqdis. Orang Yahudi terbelah kepada dua golongan. Golongan Sicarii dan Pelampau mahu berperang sehingga ke titisan darah terakhir, manakala kumpulan satu lagi mahukan perdamaian dicapai dengan Rom.

Semasa peperangan, debat antara mahu terus berperang atau mahukan kedamaian diteruskan. Golongan yang mahukan kedamaian diketuai oleh Yohanan ben Zakai, seorang Rabbai Yahudi yang sangat berpengaruh dan mengatakan perjuangan tersebut adalah perjuangan yang sia-sia. Golongan Sicarii dan Pelampau pula sangat yakin dengan kekebalan pertahanan Baitulmaqdis yang mempunyai tiga lapisan tembok kota yang sangat ampuh. Justeru itu, mereka mahu terus berjuang membebaskan Palestin daripada penjajahan Rom.

Gestius Gallus, Pemimpin Tentera Rom Syria Yang Menyerang Pemberontakan di Iudaea

Menyedari keadaan di Wilayah Iudaea yang tidak terkawal, Gestius Gallus, Legate Rom di Syria diarahkan oleh Kaisar Nero untuk menyerbu ke Wilayah Iudaea dengan satu batalion tentera Rom dari Legio XII Fulminata dan Tentera Bantuan Syria untuk mendapatkan semula Wilayah Iudaea daripada pemberontak. Tentera Gallus berkampung di Acre dan berarak ke Baitul Maqdis. Sepanjang perarakan mereka, ramai pemberontak yang ditemui dibunuh. Setibanya di Jaffa, tentera Gallus berjaya menewaskan pemberontak, mengambil alih kota tersebut dan membunuh lebih kurang 8,400 Yahudi dalam kota tersebut. Pelarian Yahudi yang dapat melarikan diri daripada kota tersebut bergabung dengan perompak dan penjahat di kota tersebut untuk menyerang tentera Gallus.

Keadaan ini menyebabkan Tentera Gallus memenangi perang kedua dan seramai 2,400 orang Yahudi lagi dibunuh dan kota tersebut musnah dalam peperangan tersebut. Tentera Gallus meneruskan kemaraan ke Tembok Kota Baitul Maqdis. Mereka tidak dapat menembusi kekebalan tembok kota tersebut dan berundur. Dengan tidak semena-mena, mereka diserang dengan serangan mengejut berhampiran kawasan pergunungan Beth Horon. Tentera Rom Syria mengalami kekalahan.

Seramai lebih kurang 6,000 tentera Rom Syria mengalami kekalahan dan ketumbukan tentera tersebut lumpuh sama sekali. Golongan pemberontak dapat merampas banyak kelengkapan perang dan persenjataan Rom. Mereka semakin yakin dengan kemenangan tersebut. Pemberontak sangat yakin dengan kemenangan terhadap ketumbukan tentera Rom Syria itu, Yahudi akhirnya berjaya merdeka dan dapat membentuk negara sendiri.

Kerajaan Judah Baharu Yang Merdeka Ditubuhkan

Pada penghujung Tahun 66M, Negara Judah Yang Merdeka daripada Procurator Rom berjaya dibentuk. Golongan Sanhedrin terpaksa mengikut telunjuk pemberontak yang diketuai oleh bekas Pendita Agung, Ananus ben Ananus. Ananus pernah memberontak sebelum ini dengan membunuh James, adik kepada Nabi Isa a.s. semasa kematian Procurator Festus pada Tahun 62M. Beliau dilantik menjadi pemerintah Baitul Maqdis bersama-sama dengan Joseph anak Gorion, seorang saudagar Yahudi yang kaya-raya setelah Ananus membunuh Menahem, cucu pengasas kepada kumpulan pelampau, Judas dari Galilee.

Pemerintahan ini dinamakan Kerajaan Judah Baharu. Buat pertama kalinya selepas Pemerintahan Herod Yang Agung (Tahun 43 SM), Judah ditadbir oleh golongan pendita. Mereka melantik komander-komander dalam kalangan pendita atau anak-anak pendita sebagai pentadbir wilayah-wilayah. Wilayah Edom (Selatan Judah) ditadbir oleh Yeshua anak Pendita Agung Sapphas dan Eleazar anak Pendita Agung Ananias. Kawasan Jericho, Manasseh ke Perea (Timur Judah) ditadbir oleh Joseph anak Simon. Wilayah Thamna, Lydda, Joppa dan Emmaus (Barat Laut Judah) ditadbir oleh John si Essene. Wilayah Gophna dan Acrabetene (Timur Laut Judah) ditadbir oleh John anak Ananias dan Wilatah Galilee dan Gamala di Gaulanitis (Paling Utara Judah) ditadbir oleh Josephus anak Matthias. Pemberontak juga menguasai kubu-kubu istana seperti Masada, Cypros dan Machareus.

Pemberontakan dan Penghapusan Etnik

Apabila tersebarnya cerita berkenaan dengan pemberontakan Yahudi di Baitul Maqdis, penduduk Rom dan Yunani di Caesarea Maritima membalas dengan membunuh orang-orang Yahudi di kota itu, tidak kiralah lelaki, perempuan, kanak-kanak, orang tua juga tidak terlepas daripada dibunuh dengan kejamnya. Penghapusan etnik Yahudi ini mencapai angka 20,000 jiwa yang terkorban di Caesarea Maritima. Pogrom (penghapusan etnik) ini berlarutan ke seluruh Wilayah Rom seperti Alexandria, Damascus, Ashdod, Ashkalon, Tyre, Hippo, Ptoleimais dan sebagainya. Pembunuhan Yahudi di Alexandria sahaja mencapai angka 50,000 orang. Mayat-mayat Yahudi bergelimpangan di seluruh empayar. Suasana aman selama ini bertukar menjadi mengerikan. Pembunuhan tidak mengenal usia mahupun jantina. Sementara kaum-kaum Rom dan Syria dibunuh di Judah, Kaum Yahudi disembelih di seluruh empayar Rom.

Di Damascus, 10,000 Yahudi dihimpunkan di Stadium dan dibunuh semuanya. Setelah tentera pemberontak menang perang, Sejarawan Josephus dan dua orang pendita dihantar ke Galilee untuk mengumpulkan senjata dan kelengkapan perang serta menyatukan pemberontak di Galilee dengan Kerajaan Pusat. Pada Disember 66M, Kota Pelabuhan Askalon yang dikuasai oleh Rom diserang oleh Tentera Yahudi. Tentera Yahudi diketuai oleh Niger dari Perea, Silas dari Babylon dan John Si Essene. Namun begitu, tentera Yahudi dikalahkan dan 10,000 Yahudi mati dibunuh termasuklah komander mereka Silas dan John. Tentera Yahudi kurang kemahiran dan pengalaman berbanding tentera Rom. Kekalahan mereka tidak mematahkan semangat tentera Yahudi. Pada Bulan Januari 67M, Tentera Yahudi melancarkan serangan kedua kepada Askalon, diketuai oleh Niger dari Perea. Namun begitu Yahudi tetap kalah dengan kehilangan 8,000 jiwa. Niger terselamat daripada dibunuh oleh tentera Askalon.

Menyedari kekurangan ketenteraan mereka berbanding Tentera Rom, Pendita Agung Ananus mengarahkan tembok kota Baitul Maqdis diperbaiki dan diperkukuhkan. Mereka membina jentera peperangan, misil dan pertahanan di seluruh kota serta melatih anak-anak muda berperang. Rakyat kebanyakan Yahudi melihat penentangan terhadap Rom merupakan suatu bencana besar yang akan berlaku. Yohanan ben Zakai mengingatkan akan sumpahan yang bakal dihadapi jika perdamaian tidak dicapai antara Yahudi dan Rom. Namun begitu, kumpulan Pelampau yang dinamakan sebagai Golongan Zealots tidak mahu mengalah. Mereka sangat yakin dengan kerajaan merdeka tersebut.

Vespasian dan Anaknya Titus, Dewa Perang Rom dan Pertempuran di Galilee

Menyedari kekalahan Gessius Gallus dan kerisauan pemberontakan wilayah lain seperti Samaria, Kaisar Nero menitahkan komander hebat dan berpengalaman untuk menghadapi peperangan di Wilayah Iudaea. Vespasian adalah Jeneral Rom yang hebat. Beliau yang berusia 57 tahun ketika itu berjaya menakluk Britain untuk Kaisar Claudius dan berjaya menumpaskan pemberontakan di Wilayah Rhine. Vespasian dan ketumbukan tenteranya berarak dari Itali ke Antioch, ibukota Wilayah Syria. Sementara itu, anaknya Titus belayar ke Alexandria untuk mengumpulkan tentera terbaik Rom untuk peperangan ini.

Pada musim bunga Tahun 67M, Vespasian tiba ke Antioch. Beliau disambut oleh Herod Agrippa II dan tenteranya untuk menyertai perang tersebut. Mereka berarak ke Ptoleimais. Di sana, Vespasian disambut oleh duta Kota Sepphoris. Kota Sepphoris adalah kota terbesar di Galilee dan penghuninya pro kepada Rom. Vespasian menghantar Placidus bersama 8,000 tentera untuk menguatkan Sepphoris.

Sementara itu, Josephus telah menjadi satu-satunya komander di Galilee setelah dua pendita yang datang bersamanya pulang je Baitul Maqdis. Josephus merupakan seorang pemimpin yang baik. Beliau tidak mengambil rasuah, tidak mengambi harta tanpa sebab dan tidak mengganggu wanita di tempat peperangannya. Namun begitu, terdapat beberapa komplot untuk membunuhnya dan sifat baiknya dalam perang terhadap Agrippa II yang memihak kepada Rom ketika ini tidak disenangi oleh segelintir masyarakat. Namun begitu, Josephus berjaya menangkis beberapa cubaan untuk membunuhnya. Malahan, Josephus berjaya menghentikan pemberontakan di Tiberias terhadap pemerintahannya dan beliau juga berjaya membina dan memperkuatkan tembok-tembok kota di sekitar Galilee. Di Bukit Golan, Josephus berjaya membina tembok di Gamala, Seleucia dan Sogane. Di Galilee, Josephus berjaya membina tembok kota di Kota Jamnia, Ameroth, Acharabe, Tarichaeae, Tiberias, Sepphoris (walaupun pro-Rom), Perkampung di Gua Arbela, Beersubae, Selame, Jotapata, Kapharath, KOmus, Soganae, Papha dan Gunung Tabor. Josephus juga meletakkan ketenteraan dan bijiran di setiap kita dalam menghadapi perang dengan Rom. Sebelum kehadiran Vespasian, Josephus dan tenteranya yang terdiri daripada rakyat Galilee dan Levi berjaya memenangi perang terhadap Cestius Gallus dan Herod Agrippa II. Malahan, Josephus juga berjaya menduduki Kota Sepphoris seketika sebelum dirampas semula oleh Cestius Gallus.

Tugas Vespasian di Galilee sebenarnya menjadi lebih mudah dengan perselisihan faham antara Penduduk Galilee yang mahukan Josephus mentadbir dengan Pendita Agung Ananus yang mahukan Josephus pulang ke Baitul Maqdis. Berlaku sedikit rusuhan di Kota Tarichaeae dan Tiberias serta komplot untuk membunuh Josephus yang dihantar daripada Baitul Maqdis menyebabkan hubungan antara orang-orang Galilee dan Baitul Maqdis menjadi renggang. Josephus dan tenteranya juga terpaksa mengangkat senjata untuk menakluk kota seperti Tiberias dan Sepphoris, serta membuat konfrontasi terhadap pemimpin-pemimpin kota supaya rakyat Galilee boleh bersatu dalam menghadapi serangan Rom.

Placidus dengan tentera yang dihantar oleh Vespasian telahpun tiba dan merampas Kota Sepphoris. Beliau memperkukuhkan kota Sepphoris. Setelah itu, Galilee bertukar menjadi padang jarak padang terkukur. Sementara Vespasian dan Titus mengumpulkan tentera di Kota Ptoleimais, Placidus cuba menyerang Jotapata. Jospehus berjaya mengalahkan tentera Placidus di Jotapata yang memiliki tembok kota dan pertahanan yang paling kental di Galilee. Pada bulan May 67M, Vespasian telah tiba di sempadan Galilee. Mendengar ketibaan komander hebat itu, tentera Yahudi yang berhimpun di Garis (hanya beberapa stadia daripada sempadan Galilee) cabut lari dan meninggalkan Garis tanpa seorang pun tentera yang tinggal. Vespasian dan tenteranya berarak dan menakluk Kota Gabara. Semua lelaki dan kanak-kanak lelaki dibunuh. Tentera Rom sangat benci dan geram dengan Yahudi yang pernah menewaskan Cestius Gallus beberapa kali. Namun begitu, menjadi kebiasaan bagi Tentera Rom untuk membunuh semua lelaki dan kanak-kanak lelaki supaya musuh tidak boleh membiak lagi. Semua kota yang berhampiran Gabara dimusnahkan, dijarah dan penduduknya dijadikan hamba.

Josephus yang berundur ke Tiberias sebelumnya, berarak ke Jotapata, kota yang paling kukuh dalam semua kota di Galilee. Setelah Vespasian mengetahui Josephus bertahan di Jotapata, Vespasian dan tenteranya terus ke Jotapata dengan pelbagai jentera peperangan yang canggih pada zaman tersebut. Vespasian juga mengarahkan Placidus dan Aebutius untuk mengepung Jotapata supaya Josephus tidak boleh lari. Setelah Vespasian tiba pada Bulan Jun 67M, beberapa siri pertempuran yang kompleks berlaku demi menumpaskan kekebalan tembok kota Jotapata. Akibat tidak dapat merobohkan tembok kota tersebut, Vespasian merancang untuk menjadikan penduduk kota tersebut kebuluran. Josephus yang pada mulanya mahu meninggalkan Jotapata, tetapi membatalkan hasratnya. Walaupun tiada pengalaman perang seperti Vespasian, Josephus berjaya mengaturkan tenteranya dalam bertahan dalam kota tersebut. Pada Bulan Julai, tembok kota berjaya dirobohkan, namun tentera Rom masih tidak dapat memasuki kota Jotapata yang dikawal dengan sangat baik daripada pihak Yahudi.

Penduduk Japha yang pro-Rom merusuh. Peluang ini diambil oleh Vespasian dengan menghantar Komander Legion ke-10, Komander Trajan untuk menakluki kota tersebut. Setelah kejayaan dalam serangan pertama, Titus dijemput untuk menyempurnakan serangan tersebut. Lebih kurang 15,000 Yahudi disembelih dalam kota tersebut. Namun berbeza dengan Gabara, kanak-kanak tidak dibunuh, malahan bersama perempuan dijual sebagai hamba kepada penduduk berbangsa Yunani dan Rom. Di Gunung Gerizim pula, penduduk Samarita mula memberontak. Vespasian menghantar Cerealius, Komander Legion ke-5 untuk menakluki mereka. Disebabkan gelombang haba dan ketiadaan bekalan air, mereka menyerah kalah dengan cepat dan tentera Rom menyembelih lebih kurang 11,600 orang Samarita.

Perisik Vespasian memberitahu bahawa pengawal kota Jotapata sering terlelap semasa hampir Subuh. Oleh itu, Titus dan beberapa tentera Legion ke-15 memanjat tembok kota pada waktu hampir Subuh dan membunuh semua pengawal yang mengawal tembok kota. Tindakan mereka diikuti oleh tentera Rom yang lain dan semasa matahari meninggi, tentera Rom berjaya menakluk Citadel Jotapata. 40,000 orang Yahudi dibunuh pada 20 Julai 67M (1 Panemus). Kejayaan ini menyebabkan Josephus dan 40 orang lelaki yang terselamat berjaya melarikan diri dan bersembunyi di dalam sebuah gua. Nasib mereka malang apabila seorang perempuan yang mengikuti mereka ditangkap oleh Pihak Rom. Kawasan persembunyian tersebut diketahui. Orang-orang Yahudi yang terkepung di dalam gua itu merancang untuk membunuh diri. Namun, membunuh diri adalah terlarang dalam Agama Yahudi. Akhirnya, mereka cuba menipu Tuhan dengan memutuskan untuk mengambil nyawa rakan mereka antara satu sama lain. Josephus dan seorang rakannya sahaja yang masih tinggal. Josephus berjaya meyakinkan rakannnya itu untuk teruskan hidup dan mereka ditawan oleh Nicanor.

Setelah Josephus dibawa ke Vespasian, Vespasian bercadang untuk menghantar Jossphus ke Kaisar Nero untuk dihukum. Namun begitu, Josephus meramalkan bahawa Vespasian akan dilantik menjadi Kaisar Rom yang baharu. Vespasian tidak jadi untuk menghantar Jospehus kepada Nero, malahan dia membawa Josephus bersamanya ke Ptoleimais dan Caesarea Maritima untuk dihukum olehnya sendiri. Orang Yahudi di Galilee tidak mengalah. Mereka membina semula pelabuhan Joppa dan membina kapal-kapal lanun serta melanun di sepanjang Pheonicia ke Mesir. Vespasian menghantar tenteranya ke Joppa dan mengambil kota tersebut pada waktu malam. Tentera Lanun Yahudi yang sempat menaiki kapal pula dipukul ribut kembali ke pantai dan mereka dibunuh oleh tentera Rom di pantai tersebut. Seramai 2,400 lanun dibunuh. Vespasian meninggalkan tenteranya di Joppa untuk menghalang kebangkitan semula lanun Yahudi.

Berita kejatuhan Jotapata sampai ke pengetahuan Ananus ben Ananus di Baitul Maqdis. Josephus juga berkabung selama 30 hari di atas kekalahannya itu. Di Baitul Maqdis, para pendita mengutuk Josephus dan Roman serta bertekad untuk membalas dendam. Mereka tidak belajar daripada kekalahan tersebut, malahan orang-orang Yahudi yakin untuk mengalahkan Rom.

Vespasian bergerak ke Caesarea Phillipi dan bertemu dengan Agrippa II. Dari sana, Vespasian mengarahkan anaknya, Titus bersama dua legion tentera ke Scythopolis, bergabung dengan satu ketumbukan tentera yang dihantar sebelumnya ke sana dan mereka berarak ke Tiberias, sebelum sampai dan berkhemah di Senabbris, 3 batu dari Tiberias. Titus menghantar Valerianus dan 50 tentera berkuda ke Tiberias untuk memeterai perjanjian damai dan Rom menakluk mereka dengan aman. Namun begitu, Valerianus diperdaya oleh Jesus ben Shapat dan kuda mereka dirampas. Penduduk asal Tiberias pergi ke Philippi dan memohon sokongan daripada Agrippa II agar mereka tidak diserang. Mereka berjanji akan memberikan sokongan kepada Rom. Penduduk asal Tiberias berjaya mengalahkan kumpulan pelampau (Zealots). Jesus ben Shapat dan tenteranya berundur ke Tarichaea. Apabila tentera Rom sampai ke Tiberias, mereka disambut oleh penduduk yang telah menang terhadap pemberontak dan Rom tidak menyerang dan memusnahkan kota tersebut.

Titus dan 600 orang dihantar ke Tarichaea. Dengan ketokohan Titus dan ucapannya yang hebat, tentera Rom seperti dirasuk hantu dalam peperangan di Tarichaea. Komander Trajan pula menyokong dengan 400 tentera berkudanya serta Vespasian menghantar 2,000 pemanah ke atas bukit. Mereka memanah api ke kota Tarichaea. Kota Tarichaea terbakar dan pemberontak semakin lemah. Golongan moderat yang tidak bersetuju dengan peperangan ini bangkit menentang pemberontak. Sementara yahudi moderat berperang dengan pemberontak, Titus berjaya membolosi kota tersebut dan menyembelih pemberontak dan sesiapa yang menentang mereka. Jesus bin Shapat dan tenteranya lari merentasi negara manakala pemberontak yang lain sempat lari menaiki bot ke tasik Gennesaret. Titus bersimpati dengan penduduk yang telah menyokong Rom serta mengarahkan pembunuhan di Tarichaea dihentikan. Vespasian mengarahkan agar Rom membina kapal perang mereka dan mengejar pemberontak yang lari di tasik Gennesaret. Pertempuran yang sangat dahsyat di tasik Gennesaret pun berlangsung dan hampir kesemua pemberontak Yahudi mati dibunuh di tasik tersebut.

Pemberontak yang masih tinggal di Kota Tarichaea dihantar ke Tiberias. 1200 orang-orang tua dibunuh. 6,000 pemuda dihantar ke Ibukota Rom manakala 30,400 yang lain dijual menjadi hamba. Melihatkan situasi di Tarichaea, banyak kota-kota di Galilee menyerah kepada Rom kecuali tiga; Gunung Tabor, Gamla dan Gischala. Gamla ialah kota dalam wilayah Agrippa II yang ditadbir oleh Joseph dan Chares. Mereka tidak menyerah kalah dengan mudah. Vespasian dan tentera Rom menyerang kubu Kota Gamla dengan jentera perang. Dalam masa yang sama, Titus dihantar ke Syria untuk bertemu dengan Legate Syria yang baharu, Mucianus.

Tentera Rom berjaya merobohkan tembok kota Gamla. Pemberontak melarikan diri ke bahagian yang lebih tinggi. Vespasian bersama tentera Rom masuk ke dalam kota Gamla dan mereka berjaya diperangkap oleh pemberontak di Gamla dengan serangan dari atas. Apabila Tentera Rom berlindung dalam rumah-rumah di kota tersebut, rumah-rumah itu dirobohkan dan ramai tentera Rom yang mati. Vespasian dan tentera Rom terperangkap dalam kota tersebut sebelum berjaya melarikan diri pada waktu malam.

Serangan menggunakan jentera perang diteruskan pada keesokan harinya. Dalam masa yang sama, Placidus dihantar ke Gunung Tabor dan berjaya menakluk Gunung tersebut setelah pemberontak yang menyerang mereka berjaya dikalahkan dan penduduk asal menyerah dengan aman. Sementara itu, tentera Rom di Gamla berjaya menakluk menara dan pengawal melarikan diri. Joseph dan pemberontak cuba melawan Rom tetapi mereka semua mati dalam pertempuran tersebut. Chares pula mati dalam tidur kerana sakit tua. Tentera Rom berjaya menawan Gamla. Ramai orang Yahudi di Gamla yang ketakutan terjun ke dalam gaung, termasuklah wanita dan kanak-kanak. 4000 pemberontak dibunuh dan 5,000 yang lain terjun dari tebing tinggi. Kota Gamla yang terletak di tanah tinggi itu jatuh ke tangan Rom meninggalkan hanya Gischala sahaja yang masih belum ditakluk oleh Rom.

Vespasian menghantar Titus dan 1000 tentera berkuda ke Gischala. Legion ke-10 dihantar ke Scythopolis manakala Vespasian dan dua legion yang lain berarak ke Caesarea Maritima untuk persediaan serangan ke Baitul Maqdis. Titus menawarkan kepada penduduk Kota Gischala untuk menyerah dengan aman dan menerangkan nasib malang yang menimpa kota-kota lain yang lebih kuat daripada mereka kerana menentang Rom. John anak Levi, ketua pemberontak di Gischala memohon untuk memberikan jawapan pada keesokan harinya, selepas Hari Sabbath. Titus bersetuju dan mengundurkan tenteranya. John bersama tentera pemberontak dan keluarga mereka mengambil kesempatan untuk melarikan diri pada waktu malam. Titus bengang dengan orang Yahudi yang mungkir janji dan mengejar mereka. Titus berjaya membunuh 6,000 orang Yahudi manakala 3,000 wanita dan kanak-kanak ditawan. John berjaya meloloskan diri. Titus memasuki Kota Gischala dan meletakkan tentera Rom untuk mengawal kota tersebut.

Kempen Penaklukan Vespasian di Judah

Pada musim luruh Tahun 67 M, bermulalah kempen
ketenteraan di Judah. Titus bergerak daripada Gischala ke Caesarea Maritima
manakala Vespasian berarak bersama tenteranya ke Jamnia dan Azotus untuk
menawan kedua-dua kota tersebut. Setelah berjaya menakluk dua kota tersebut,
Vespasian kembali ke Caesarea bersama sejumlah besar tawanan yang menyerah
kalah di bawah perjanjian. Sementara itu, John dari Gischala dan pemberontak
yang mandiri telah tiba ke Baitul Maqdis. Ketibaan mereka di Baitul Maqdis
meningkatkan lagi perpecahan dalam kalangan pemberontak di Baitul Maqdis.
Mereka berperang sama sendiri dalam kota Baitul Maqdis. Puak pelampau berperang
sesama sendiri. Mereka saling membakar bekalan makanan yang boleh bertahan
bertahun-tahun dalam kepungan Rom tersebut. Keadaan ini menyebabkan suasana
dalam Kota Baitul Maqdis menjadi kucar-kacir dan huru-hara. Orang Yahudi juga
tidak dibenarkan meninggalkan kota tersebut. Sesiapa yang didapati cuba
melarikan diri akan dihukum.

Namun begitu, terdapat juga puak-puak Yahudi
yang berjaya melarikan diri daripada kota Baitul Maqdis. Mereka berjumpa dengan
Vespasian dan memohon pertolongannya untuk membebaskan Baitul Maqdis daripada
cengkaman Puak Pelampau. Vespasian masih menangguhkan tenteranya daripada
menyerbu Kota Baitul Maqdis. Mereka berarak ke Gadara, ibukota Perea Pada Bulan
Mac Tahun 68M untuk menawan kota-kota lain di sekeliling Baitul Maqdis,
menewaskan pemberontak Yahudi di sekeliling Baitul Maqdis dan seterusnya
mengepung Baitul Maqdis dari semua arah. Tentera Rom menghantar utusan ke
Gadara menggesa mereka menyerah secara aman, berikutan penduduk Gadara ramai
yang kaya-raya. Pemimpin puak pelampau di Gadara membunuh ketua kota Gadara
bernama Dolesus. Puak pelampau meninggalkan Gadara dan berkubu di Bethennabris
bersama pejuang-pejuang lainnya. Setelah Vespasian tiba, Gadara menyerah secara
aman.

Vespasian menghantar Placidus bersama 300
tentera berkuda dan 3000 tentera berjalan kaki untuk menewaskan pemberontak di
Perea, sementara itu Vespasian kembali ke Caesarea Maritima. Placidus bertempur
dengan tentera pelampau di Bethennabris dan berjaya menewaskan mereka, membakar
kampung tersebut dan membunuh penduduk kampung. Puak pelampau bertebaran
melarikan diri ke kampung-kampung berhampiran. Placidus dan tentera Rom
mengejar dan menjarah setiap kampung yang dilalui dan akhirnya memerangkap puak
pelampau di tebing Sungai Jordan dan membunuh 15,000 orang Yahudi, menangkap
2,200 wanita dan kanak-kanak serta merampas pelbagai ternakan dan makanan. Pada
saat itu, mayat-mayat bergelimpangan memenuhi Laut Mati. Placidus meneruskan
kemaraan dengan menawan kota-kota di sepanjang Laut Mati dan menempatkan Yahudi
yang menyebelahi Rom di kampung-kampung dan bandar-bandar yang telah
ditawannya. Hampir kesemua kawasan Perea telah jatuh ke tangan Rom.

Dalam masa yang sama, pemberontakan berlaku di
Gaul. Komander Vindex memberontak terhadap Kaisar Nero. Menyedari keadaan itu,
Vespasian mahu mengakhiri peperangan ini dengan cepat, namun musim salju
melambatkannya. Vespasian juga menempatkan decurion-decurion Rom di setiap
kampung dan bandar yang ditakluknya serta membina kawasan-kawasan lainnya.
Seterusnya, Vespasian bergerak ke selatan menerusi Barat Judah serta menakluk
pelbagai kota di sepanjang perjalanan mereka. Antara kota yang telah jatuh ke
tangannya ialah Kota Antipatris, Thamna, Lydda dan Jamnia. Mereka berarak dan
menawan Kota Ammaus serta meninggalkan Legion ke-5 di situ. Vespasian
meneruskan kemaraan ke Beth-Leptenpha dan musnahkan kota tersebut, sebelum
menawan Betabris dan Caphartoba di Idumea. Beliau membunuh 10,000 orang,
menawan 1,000 orang dan menghalau penduduk-penduduk yang lainnya serta
merehatkan tenteranya di situ.

Pada Bulan Jun 68M, Vespasian berarak kembali
ke Ammaus dan bergerak Jericho. Di Jericho, beliau bergabung semula dengan
tentera Placidus dari Perea. Ketika itu, ketumbukan tentera tersebut diketuai
oleh Jeneral Trajan. Penduduk Jericho telahpun melarikan diri ke kawasan
pergunungan berhampiran Baitul Maqdis.

Vespasian membina kubu di Jericho dan Adida.
Beliau menghantar Lucius Annius untuk menawan Gerasa. Annius membunuh 1,000 pemuda,
menangkap wanita dan kanak-kanak, membakar rumah-rumah di Gerasa dan menyerang
kawasan sekitarnya. Baitul Maqdis telah terkepung dari semua arah dan Vespasian
kembali ke Caesarea Maritima. Beliau mengumpulkan tentera dan mahu menyerang
Baitul Maqdis dengan sepenuh kekuatan tenteranya. Namun begitu, berita kematian
Kaisar Nero sampai ke pengetahuan Vespasian dan beliau menangguhkan serangan ke
Baitul Maqdis.

Tempoh Pemerintahan Empat Maharaja Rom dan Pertabalan Vespasian Sebagai Maharaja Rom

Vespasian menghantar anaknya Titus dan Raja
Agrippa II untuk berjumpa dengan Maharaja baharu Rom, menyatakan kesetiaan
mereka dan bersedia menerima arahan selanjutnya. Namun begitu, Galba mati
dibunuh sebelum mereka tiba ke Rom dan digantikan dengan Maharaja Otho. Keadaan
ini menyebabkan Titus tidak ke Rom dan belayar kembali Caesarea Maritima.
Mereka menangguhkan peperangan selama 6 bulan sebelum Vespasian menakluk lebih
banyak kawasan di Judah dan tentera Legion ke-5 di bawah arahan Caeralius
menakluk Idumea atasan dan Hebron. Hanya kubu istana Herodion, Machairos dan
Masada sahaja yang masih dibawah taklukan Puak Pelampau, selain Baitul Maqdis
yang masih utuh di bawah kepimpinan baharu iaitu Simon anak Gioras.

Pada bulan April 69M, Maharaja Otho dibunuh
dan Vitellius menaiki takhta. Setelah berita pembunuhan tersebut tersebar ke
Caesarea, Vespasian menjadi berang dengan keadaan di Ibukota Rom. Tenteranya di
Caesarea mengisytiharkan Vespasian sebagai Maharaja dan memaksa Vespasian untuk
menerimanya dan menyelamatkan empayar tersebut. Vespasian memulakan kempennya
ke Mesir. Di Mesir, Tiberius Alexander menyatakan kesetiaan kepada Vespasian.
Berita kemaharajaan Vespasian tersebar. Legion-legion tentera di Eropah semakin
ramai yang menyatakan kesetiaan kepada Vespasian. Mucianus, gabenor Syria juga
menyokong Vespasian. Vespasian berarak ke Beirut dan berjumpa dengan pelbagai
duta-duta yang menyokongnya. Vespasian membebaskan Josephus di atas ramalannya
yang menjadi kenyataan.

Vespasian menghantar Mucianus dan tentera yang
sangat besar ke Itali menerusi laluan darat (Cappadocia) pada musim sejuk. Di
Itali, berlaku perang saudara di antara dua kumpulan, satu kumpulan menyokong
Vitellius manakala satu kumpulan lagi menyokong Vespasian. Pihak yang menyokong
Vespasian sedang memenangi perang saudara tersebut. Pada 21 Disember 69M,
Vitellius didera dan dibunuh oleh pemberontak. Mucianus yang tiba ke Itali
menabalkan Domitian, anak saudara Vespasian sebagai raja sementara dan
Vespasian ditabalkan menjadi Maharaja Rom apabila baginda tiba di Rom selepas
berakhirnya musim sejuk. Setelah itu, Maharaja Vespasian menghantar anaknya,
Titus ke Baitul Maqdis untuk menakluknya.

Rujukan:

Josephus, F.
(Kemaskini 2001), The War of The Jews,
Translated by William Whiston, Project Gutenberg, Utah, Project Gutenberg
Literary Archive Foundation

Tacitus (Edisi
Kemaskini 1978), The Histories,
Collection of the Loeb Classical Library edition of Tacitus, 1931, Harvard
University Press, US.

Ray, V.L. (2018) The Jewish Revolts, diambil daripada https://www.thattheworldmayknow.com/the-jewish-revolts, dilayari pada 1
Disember 2018.

Martin Goodman (2015),
Documentary: Rome and Jerusalem at War
(66 – 70 AD), dimuatnaik ke laman youtube: https://www.youtube.com/watch?v=GTxDcif-XT4 oleh Julianus
Hammurabi

Webb, J.B. (1841), Naomi: or, The last days of Jerusalem,
London, Harvey and Darton


Gamer Sebagai Karier Dan Relevan Kementerian Promosikan Di Sekolah

Ramai ibu-bapa, orang tua dan juga netizen yang masih terperap di zaman 1990-an padahal Revolusi Industri 4.0 sedang mendatangi kita, di mana teknologi sedang mengambil alih dunia di sekitar kita termasuklah E-Sukan.

Pertama, ketika kerajaan memperakui bahawa E-Sukan salah satu daripada industri yang menjadi tumpuan kerajaan, mereka berpencak seperti dunia mahu kiamat. Katanya, E-Sukan ini melalaikan. Apakah sebenarnya alasan kerajaan nak promosikan E-Sukan di peringkat sekolah?

Yang tidak mengetahui, ketahuilah bahawa sesungguhnya E-Sukan itu adalah permainan video yang merangkumi permainan video popular yang dipertandingkan dalam pertandingan untuk menguji kemahiran pemain-pemain seperti Dota, Counter Strike dan FIFA.

Kenapa kerajaan mengatakan bahawa ia adalah sebuah industri? Mari, aku nak tunjukkan betapa industri E-Sukan sedang mencatatkan keuntungan berbillion ringgit di luar negara.

Pada tahun 2017, nilai industri E-Sukan di seluruh dunia bernilai dalam $696 Juta Dollar USA, dan dijangka untuk tahun 2020 pula, akan mencatat angka setinggi $1.5 BILLION sebelum pada 2023, angkanya akan mencapai sehingga sekitar 2.3 Billion.  Kalau ditukarkan dalam nilai ringgit, kira-kira RM 6 Billion. Untuk peringatan, nilai keuntungan itu adalah ketika permainan video ini masih belum masuk menjadi sebahagian daripada Sukan Asia dan Sukan Olimpik.

Industri ini sedang mendapat penjanaan daripada pelbagai pihak. Kenapa? Baik, ini rekod daripada TWICH, sebuah laman sosial untuk para gamer di dunia biasanya melibatkan gamer-gamer terkenal menayangkan mereka bermain sebuah permainan video secara langsung.

Secara purata, mereka yang menonton permainan atas talian terutama ketika para pemain video sedang bertanding di pertandingan-pertandingan E-Sukan terkemuka dunia mencecah sehingga 89 JUTA ORANG! Mereka yang berjumlah 89 juta orang ini menghabiskan lebih kurang 3.7 Billion jam waktu mereka setahun untuk menonton pertandingan E-Sukan ini.

Komuniti yang luas ini dan sokongan yang tidak berbelah bahagi peminat E-Sukan inilah yang menarik ramai orang untuk mula memberi tajaan dan mula nampak untuk buat keuntungan. Bayangkan, tiket untuk menonton setiap pusingan pertandingan DOTA di luar sana sentiasa laku dan fullhouse. Revenue yang mewah melalui penajaan, pengiklanan dan jualan tiket daripada kejohanan-kejohanan ini membuatkan prize pool untuk sukan seperti DOTA sentiasa meningkat.

Pada tahun 2015 sahaja, prize pool DOTA mencecah angka $15 Juta Dollar USA. Untuk rekod, pool prizes untuk DOTA menandingi pool prizes untuk Golf Master US yang sekadar menawarkan $10 Juta manakala separuh daripada pool prizes untuk Terbuka Tennis Perancis yang menawarkan $36 Juta. Sekali lagi saya ingatkan, bahawa pool prizes yang dipertandingkan adalah sebelum E-Sukan dimasukkan dalam Sukan Asia dan Olimpik.

Tapi sekejap… E-Sukan masuk Sukan Asia dan Sukan Olimpik? Ya, untuk tahun 2022 ini, Hangzhou, China akan menawarkan E-Sukan salah satu daripada acara yang menawarkan pingat kepada perserta. Pada tahun 2024, salah satu daripada negara yang sedang membida untuk mengadakan sukan olimpik telah iaitu Perancis dengan kotanya Paris telah merancang untuk memasukkan E-Sukan menjadi salah satu acara rasmi Olimpik. Bayangkan betapa besarnya nilai industri ini nanti pada tahun 2022 di Hangzhou dan 2024 di Paris apabila dipertandingkan di peringkat dua sukan tertinggi dan terbesar dunia ini?

Untuk permainan video seperti FIFA pula kita dapat menyaksikan bagaimana kelab-kelab terkemuka di dunia seperti Manchester City, Paris St Germain, West Ham, Barcelona memiliki pemain-pemain FIFA untuk kelab bola sepak mereka tersendiri. Biasanya selain mewakili kelab-kelab bola sepak ini dalam pertandingan-pertandingan yang dipertandingkan, pemain FIFA akan digunakan untuk mencuba taktikal-taktikal bola sepak dalam enjin permainan FIFA yang sememangnya dibina cuba untuk menyamai realiti permainan bola sepak utama di dunia.

Bagaimana pula di Malaysia? Saya ingin tegaskan bahawa saya tidak bercakap melalui kaca mata orang luar, tetapi saya bercakap sebagai seorang abang kepada seorang gamer sepenuh masa di Malaysia iaitu AmTuah, bekas Juara Asia Tenggara. Saya pernah suarakan suatu masa dahulu tentang realiti semasa industri E-Sukan di Malaysia. Secara jujurnya, berbanding tahun lalu dan hari ini, ia telah berubah 360 darjah. Banyak syarikat-syarikat korporat mula nampak potensi industri E-Sukan ini lalu membuat pelaburan mereka.

Adik saya dilamar oleh sebuah kelab E-Sukan professional di Malaysia iaitu Fire Dragoon untuk menjadi sebahagian daripada pasukan. Adik saya menerima gaji setiap bulan, dengan elauns serta diberi sebuah kondominium di Damansara sebagai tempat tinggal dan latihan, yang dimana untuk sewaan biasa sahaja, kondominium itu memakan sewa sebulan setinggi RM 4000! Untuk wang kemenangan pula, wang kemenangan yang dikumpulkan dalam sekitar lingkungan RM 20, 000 begitu bagi siri terbaru FIFA 18.

Dalam masa yang sama, situasi di luar negara sudah banyak berubah. Pemain FIFA yang menerima bayaran tertinggi ialah Gorilla dari UK yang menerima bayaran setinggi $250 ribu dollar, persamaan dengan 984 ribu pertahun manakala pemain E-Sukan yang menerima bayaran tertinggi adalah KuroKy yang menerima bayaran setinggi $2.4 Juta Dollar Amerika, atau kalau ditukarkan dalam ringgit dalam sekitar RM 9.5 Juta SETAHUN! Bahkan, PewDiePie, seorang gamer yang merakam videonya bermain permainan video di YouTube sejak tahun 2010, telah menerima sebanyak $124 Juta Dollar sehingga hari ini, di mana jumlahnya kalau ditukarkan dalam mata wang ringgit dalam sekitar RM 500 JUTA!!!

Perlu difahami, prospek gamer bukan setakat sebagai kekal gamer semata-mata, ataupun kerjaya sebagai pro-gamers, memilih untuk menyertai pertandingan atau hanya menang hadiah pertandingan dan kemasyhuran semata-mata. Gamers juga ada prospek kerjaya sebagai game tester, game developer, game consultant, paid game hacker dan lain-lain prospek dalam kerjaya berkaitan pembangunan permainan video. Konotasi negatif terhadap gaming ni sama macam generasi 80an hingga awal 90an dilihat terlibat dalam kegiatan tidak sihat jika bermain atau mendatangi pusat-pusat snooker dan arked permainan video. Namun, untuk tahun 2017, ia sudah berubah dan semoga stigma ini semakin terhakis dalam diri rakyat Malaysia.

Malaysia sedang menuju seperti situasi luar negara. Pemain-pemain E-Sukan Malaysia sedang menjadi jutawan disekitar anda. Sebab itu DS Najib tidak mahu ketinggalan lalu mengumumkan E-Sukan sebagai sebuah industri di Malaysia. Sebab itu kerajaan mula merencanakan rancangan-rancangan khas, bahkan menyasarkan satu pingat dalam Sukan Asia kelak. Adik saya sendiri menjadikan Sukan Asia sebagai sasarannya.

Itu pun ibu-bapa dan rakyat Malaysia yang sedang terperangkap di zaman 1990-an mengutuk sekeras-kerasnya tindakan tersebut padahal mereka tidak cakna dengan perkembangan disekitar mereka, seperti mana tidak caknanya mereka pada perkembangan revolusi industri 4.0 sehinggakan mengenali payment gateway, atau cara membeli atas talian seperti di Lazada pun masih terhegeh-hegeh sehinggakan ada yang mampu berbuat pendapatan menjadi wakil shopper di Lazada. Menyedihkan bukan?

Saya nak selitkan teguran sedikit mengenai soal ini. Tahukah anda antara faktor utama kejatuhan ketamadunan Melayu bukanlah kerana kejatuhan Melaka. Persetankan mitos itu sebab selepas Melaka jatuh, ketamadunan Melayu sedang mengaum. Pattani dengan Ratu-Ratu Pelangi mereka, atau Brunei sedang meluaskan empayarnya di Borneo di bawah Nakhoda Ragam sehingga sejauh Manila! Kejatuhan sebenar tamadun Melayu adalah tidak mampu untuk transofrmasikan ketamadunan mereka ke zaman revolusi industri.

Tamadun-tamadun di seluruh dunia yang mampu tukarkan mereka seiring perbezaan zaman, seperti Jepun dan Thailand mampu mengelakkan mereka dijajah. Revolusi Meiji dan Revolusi 1932 di Thailand yang membuatkan dua kuasa ini mampu bersaing dalam peperangan dengan kuasa besar dunia. Jepun dengan menang perang dengan Russia manakala Thailand dengan Perang Thailand-Perancis yang membuatkan Thailand mampu merampas Laos daripada Perancis! Tamadun Melayu pula terus dijajah oleh British kerana faktor ini!

Apa relevan analogi demikian dengan situasi hari ini? Hari ini, E-Sukan termasuk dalam Revolusi Industri 4.0 dan kebanyakan orang-orang Melayu kita sedang mengulangi kesilapan apabila cuba berpaling daripada revolusi industri ini. Mereka enggan untuk memeluk dunia cashless society yang sedang berlangsung disekitar mereka. Mereka dalam penafian bahawa E-Sukan menjadi salah satu industri yang sedang meletup di sekitar mereka. Mereka dalam penafian bahawa syarikat-syarikat gergasi mula menukarkan haluan mereka ke arah perniagaan atas talian. Bagi mereka, mereka lebih suka duduk di abad ke-20, ketika bermain permainan video adalah stigma negatif ke atas mereka.

Dan sekarang kita sampai ke topik yang paling penting. Apa relevannya kerajaan berusaha untuk promosikan E-Sukan ke dalam sekolah-sekolah? Pertama, perlu saya ingatkan E-Sukan adalah seperti sukan-sukan lain. Anda fikir bakat bola sepak sehebat Cristiano Ronaldo dan Lionel Messi dilahirkan pada usia 18 tahun dan ke atas? Tidak, bakat mereka bermula apabila dikenalpasti dari peringkat sekolah lagi. Begitu juga dengan E-Sukan. Adik saya, gamer sepenuh masa. Dia mula bermain permainan video ketika berusia 6 tahun. Itu usia dia bermain FIFA. Dan bakat-bakat Malaysia yang setanding Gorilla dan KuroKy pula seperti mana adik saya, perlu dicari oleh kerajaan diperingkat sekolah lagi. Kerajaan boleh bermula dengan membuka kelab-kelab E-Sukan di sekolah, dan boleh dijadikan aktviti korikulum.

Selepas sekolah, dengan kelengkapan-kelengkapan peralatan komputer yang dibekalkan di makmal, para pelajar dalam kelab ini boleh bermain permainan video sebagai latihan. Kementerian Pendidikan juga boleh wujudkan pertandingan E-Sukan peringkat sekolah seperti mana yang sudah wujud di peringkat universiti hari ini. Para pelajar dalam kelab E-Sukan akan bertanding mewakili sekolah mereka dan memenangi hadiah yang lumayan. Bakat-bakat hebat setanding atau malah lebih hebat daripada dua nama yang lebih besar daripada Gorilla dan KuroKy. Mungkin pingat emas olimpik kita datang daripada E-Sukan nanti suatu hari nanti? Siapa tahu kalau perancangan kita tepat.

Terabai pelajaran? Kalau sebuah perkara dibuat secara berlebihan, bukan permainan video sahaja, malahan perkara lain seperti bola sepak, membaca novel, bersukan akan menjadi faktor pengabaian pelajaran. Bukanlah salah permainan video dan industri E-Sukan kalau itu berlaku. Salah pada pengurusan manusia itu sendiri. Kerana diluar negara, malahan negara kita, para gamer yang bergiat dalam industri ini adalah terdiri daripada mereka yang berpendidikan tinggi. Adik saya sendiri graduan Ijazah dalam Kewangan Islam.

Perkongsian menarik kepada kalian semua. Sahabat-sahabat saya yang menjadikan karier gamer sepenuh masa juga datang dari latar pendidikan yang tinggi. Jaguh Counter Strike Malaysia, yang menggunakan nama Aimann sebagai nama dunia gamernya, yang merupakan bekas rakan sebilik di universiti dahulu adalah seorang mahasiswa setiap semester mencapai dekan selama semester berturut-turut.

Hari ini, dia merupakan juara Asia Tenggara, dan pernah mewakili Malaysia di peringkat Asia dan Dunia dan menjadikan karier gamer secara sepenuh masa! Alasannya, untuk menjadi seorang pemain video ini, terutama di peringkat dunia, anda memerlukan ketajaman akal, kecerdasan minda, refleksi pantas dan tubuh yang sihat!

Lagi satu persamaan yang saya lihat, mereka yang hari ini berjaya sebagai seorang gamer adalah mendapat ibu bapa yang sangat menyokong anak-anak mereka terlibat dalam permainan video ini, dan tidak mempunyai stigma permainan video merosakkan pelajaran anak-anak seperti netizen diluar sana.

Saya, salah seorang pengasas The Patriots, bersama dengan sahabat seperjuangan saya Jamalee Bashah, yang berjaya mengumpul lebih 260 ribu orang pengikut membaca laman media sosial ilmiah di alam maya ini, tidak pernah berhenti dalam hidup kami menjadi seorang gamer.

Datanglah ke pejabat kami, ketika waktu terluang, anda akan melihat kami sedang bermain permainan video selepas lama menelaah makalah-makalah ilmu untuk dikongsikan dengan kalian. Saya juga boleh beri jaminan, kebanyakan artikel-artikel hebat yang ditulis di laman ini, ia datang dari minda seorang gamer yang tidak berhenti setiap hari meneroka dunia permainan video setiap hari meneroka dunia permainan video!


Sains Disebalik Mobile Suit Gundam

Mobile Suit Gundam merupakan siri sains fiksyen anime popular dari Jepun yang memaparkan robot-robot gergasi dikendalikan oleh manusia. Gundam menjadi perintis kepada genre robot gergasi realistik bertemakan ketenteraan. Genre ini lebih dikenali dalam kalangan penggemar anime sebagai mecha ataupun lebih spesifik dikategorikan sebagai Real Robot. Gundam mula ditayangkan pada 7 April tahun 1979 dan sepanjang tempoh tersebut, ia telah berkembang menjadi sebuah nama yang cukup dikenali di seluruh dunia.

Pengaruh Gundam di dalam masyarakat Jepun sangat meluas apabila jenama itu digunakan sebagai inspirasi oleh syarikat-syarikat besar seperti Mitsubishi, Isuzu dan Nissan dalam mereka bentuk produk mereka. Agensi-agensi kerajaan juga tidak ketinggalan dalam menggunakan jenama Gundam terutama sekali agensi ketenteraan serta pasukan bomba dan penyelamat. Ternyata Gundam memberikan kesan budaya yang mendalam kepada penduduk Jepun apabila ia digelar sebagai “Star Trek of Japan” berikutan legasi yang ditinggalkan siri anime popular ini.

Sepanjang lebih kurang 4 dekad, Gundam berjaya mewujudkan lebih dari 18 siri televisyen, 27 buah filem (termasuklah Original Video Animation (OVA)), dan lebih kurang 16 buah manga. Gundam mampu berjaya bertahan sehingga ke sekarang kerana kebanyakan siri-siri televisyennya membawa tema yang berat dan membincangkan perkara-perkara penting seperti falsafah peperangan dan juga penggunaan kanak-kanak dalam medan tempur. Tidak kurang dari itu, Gundam juga cuba untuk mengetengahkan konsep dan teknologi yang realistik bersandarkan kepada teori sains yang nyata (antara sebab kenapa ia dikategorikan sebagai Real Robot). Rencana ini akan cuba membedah konsep-konsep sains yang dibawa oleh siri popular ini dan sejauh manakah praktikalitinya di alam nyata.

1) Konsep Fizik Minovsky

Siri pertama Gundam diletakkan dalam era fiksyen yang dinamakan sebagai Universal Century (UC). Ia merupakan penanda bagi permulaan era manusia mula hidup di angkasa. Ketika era ini wujud pelbagai koloni angkasa yang dihuni oleh berjuta manusia. Kebanyakan teknologi pada era ini dikatakan berpunca oleh penemuan seorang saintis bernama Trenov Y.Minovsky. Menurut sejarah dunia Universal Century, professor Minovsky merupakan orang yang bertanggungjawab membangunkan teknologi pelakuran nuklear pada suhu bilik (Cold Fusion).

Teknologi itulah yang membolehkan Minovsky dan rakan sekerjanya,Ionesco untuk membangunkan reaktor pelakuran nuklear (Minovsky-Ionesco Reactor) pada saiz yang kecil. Saiz yang kecil inilah yang menjadi pemangkin kepada perkembangan teknologi ketika itu dan membolehkan wujudnya teknologi-teknologi seperti Mobile Suit dan juga kapal angkasa. Ketika mereka melakukan ujikaji, Minovsky telah mengesan kesan gelombang elektromagnet di dalam teras reaktor tersebut.

Kewujudan gelombang elektromagnet itu tidak dapat dijelaskan melalui fizik konvensional. Oleh kerana itulah Minovsky meramalkan yang wujudnya partikel sub-atomik yang istimewa yang terhasil dari reaksi lakuran Helium dan mewujudkan gelombang elektromagnetik tersebut. Beberapa tahun selepas itu, selepas beberapa siri ujikaji, partikel yang diramalkan itu akhirnya dijumpai dan dinamakan sebagai Partikel Minovsky.

Partikel Minovsky merupakan asas kepada banyak lagi teknologi di era UC. Wujudnya partikel ini membolehkan senjata-senjata seperti senapang laser dan pedang laser (lightsaber) dibina. Selain itu, keistimewaan partikel ini digunakan dalam berbagai aplikasi antaranya sebagai pengadang radar dan penghalang komunikasi menjadikan ia sebagai teknologi utama yang digunakan oleh pihak ketenteraan di era UC.

Jadi sejauh manakah realistiknya konsep fizik Minovsky ini? Ye, jika dilihat pada dasarnya, memang teknologi yang dipamerkan di dalam era UC ini bagaikan berpijak di bumi yang nyata. Tapi jika diselidiki dengan lebih mendalam, konsep ini bagaikan sembang binatang terbang. Konsep-konsep seperti Cold Fusion (pelakuran nuklear pada suhu bilik) memanglah benar dan pernah dihipotesiskan oleh para saintis,namun sehingga sekarang tiada sebarang percubaan cold fusion pun yang berjaya. Lebih-lebih lagi apabila melihatkan yang proses Cold Fusion dalam UC menghasilkan partikel Minovsky. Proses pelakuran Cold Fusion tidak mampu menghasilkan partikel seumpama partikel Minovsky dan ianya merupakan konsep rekaan semata-mata.

2) Konsep Newtype dan Evolusi Manusia

Sepanjang 40 tahun penyiaran, Gundam telah mempamerkan jalan cerita fiksyen dari berbagai era. Dari Universal Century sehinggalah ke Post-Disaster Era, setiap daripadanya memaparkan jalan cerita yang kompleks serta konsep sains yang pelbagai. Namun, kebanyakan dari siri Gundam ini ada memaparkan satu konsep yang sama yang menjadi batu asas penceritaan,iaitu konsep evolusi manusia di angkasa. Universal Century dengan konsep Newtype, Cosmic Era dengan konsep Coordinator serta SEED, dan Anno Domini dengan konsep Innovator. Kesemuanya membawa mesej yang sama, yang manusia akan berevolusi apabila menetap tinggal di angkasa dalam tempoh masa yang lama.

Konsep ini dijelaskan dengan panjang lebar melalui naratif Mobile Suit Gundam. Konsep Newtype yang diperkenalkan itu juga menjadi asas dan punca konflik di dalam dunia UC. Menurut konsep tersebut, manusia yang menetap dan tinggal di koloni angkasa lebih cepat berevolusi dan lebih hebat fisiologinya daripada manusia yang kekal menetap di Bumi. Newtype berevolusi dengan lebih mampan sehingga mampu membentuk keupayaan telekinesis dan mampu berkomunikasi menggunakan minda (saya tahu bunyinya mengarut). Cosmic Era yang dipamerkan dalam Gundam Seed juga memperkenalkan konsep Coordinator, manusia yang telah diubahsuai genetiknya bagi menghasilkan manusia sempurna tanpa sebarang cacat cela.

Konsep sains Newtype yang dibawa oleh siri Gundam ini ada benarnya. Ramai saintis sudah mengeluarkan hipotesis bahawa manusia mumgkin akan berevolusi apabila menetap di angkasa. Ini kerana pertukaran persekitaran dan juga keadaan di angkasa yang berlainan dengan bumi (seperti ketiadaan graviti dan atmosfera yang bersesuaian) akan menyebabkan manusia berevolusi bagi menyesuaikan diri dengan kehidupan di angkasa. Namun, keterlaluanlah jika manusia itu berevolusi sampai mampu membentuk keupayaan telekinesis. Ia hanya penambah perisa yang dikelolakan oleh pencipta Gundam bagi merancakkan lagi jalan cerita.

Mobile Suit Gundam 00 merupakan antara siri gundam yang popular di kalangan peminat. Ia diletakkan dalam garis masa Anno Domini (sama dengan garis masa dunia nyata). Gundam 00 merupakan siri Gundam yang pertama mempamerkan watak orang Islam sebagai watak utama (Heroin-nya pun orang Islam). Siri ini juga banyak menyentuh tentang konflik di Timur Tengah yang tidak berkesudahan. Konsep sains yang diperlihatkan dalam siri ini juga tidak kurang hebatnya. Gundam 00 berkisar tentang 5 Gundam yang hebat yang ditugaskan sebagai pengaman dan mampu menggugat kekuatan ketenteraan kesatuan negara-negara besar. Ini semua boleh dicapai kerana Gundam tersebut dilengkapi dengan teknologi GN (Gundam Nucleus) Drive.

GN Drive merupakan reaktor solar yang menggunapakai konsep pereputan Baryon sebagai penggerak penjanaan kuasa. Pereputan Baryon, seperti yang dihipotesiskan oleh para saintis menghasilkan foton gamma yang boleh dijadikan sebagai sumber tenaga,dan disebabkan reaksi pereputan Baryon menghasilkan kembali proton, proses itu boleh terjadi berulang kali membentuk reaktor dengan sumber tenaga tanpa batasan. Namun begitu, proses pereputan Baryon mempunyai separuh hayat (half-life) sehingga 10^36 tahun. Bagaimana hendaknya penjanaan tenaga itu dapat dimanfaatkan jika ia mengambil masa yang terlalu lama?

Di dalam Gundam 00, dikatakan proses pereputan Baryon tersebut dimangkin (catalyse) oleh partikel yang dipanggil sebagai magnetic monopoles. Magnetic Monopoles merupakan salah satu dari partikel yang dicari-cari oleh saintis kerana ia merupakan salah satu daripada kunci bagi mencari kesamarataan di antara 4 daya utama alam semesta (graiviti, elektromagnet, daya lemah dan daya kuat).Saintis meramalkan yang magnetic monopoles boleh memangkin proses pereputan Baryon dan mempercepatkan proses pereputan itu menjadi sekelip mata. Magnetic Monopoles pula katanya hanya boleh didapati di dalam kawasan yang bergraviti tinggi. Disebabkan itulah naratif Gundam 00 mengatakan yang GN Drive hanya boleh dibuat di planet Musytari.

Walaubagaimanapun, konsep magnetic monopoles dan juga pereputan Baryon masih lagi teori. Tiada lagi eksperimen lengkap yang dapat membuktikan kedua-dua fenomena ini sama ada benar-benar berlaku ataupun tidak. Lebih-lebih lagi apabila dikatakan yang proses pereputan Baryon ini menghasilkan GN Partikel yang mampu memberi daya angkat. Konsep GN Drive ini walaupun mempunyai asasnya tapi sengaja dilebihkan dan ditambah rencah bagi mencantikkan penceritaan.

Rumusan

Siri sains fiksyen yang bersandar pada fakta sains sebenar bukanlah perkara yang baru. Ia telah wujud lama sejak penulis prolifik Isaac Asimov masih tekun berkarya lagi (tahun 1940-an). Isaac Asimov dengan konsep 3 Hukum Robotik, Star Trek dengan konsep teleportasi dan warp drive, dan juga Star Wars dengan konsep hyperdrive. Banyak juga konsep-konsep yang diramalkan oleh siri sains fiksyen ini yang telahpun menjadi kenyataan, seperti iPad yang pernah ditunjukkan dalam Star Trek, Heads-up Display yang pernah ditunjukkan dalam Minority Report dan banyak lagi.

Jadi tidak hairanlah jika Gundam menggunapakai konsep sains sebenar sebagai asas penceritaan. Sains fiksyen merupakan antara medium yang bagus bagi kita untuk mengenali konsep-konsep sains ini dengan lebih dekat. Kerana sambil kita berhibur, kita mengambil pengajaran dan menambah ilmu pengetahuan.

Rujukan:

Biberian, Jean-Paul (2007), “Condensed Matter Nuclear Science (Cold Fusion): An Update” International Journal of Nuclear Energy Science and Technology

Ritter, Stephen K (2016), “Cold fusion died 25 years ago, but the research lives on” Chemical and Engineering News

Francis,Matthew (2015), “Do protons decay?: Is it possible that these fundamental building blocks of atoms have a finite lifetime?” Symmetry Magazine

Callan,Curtis (1983), “The Proton Decay — Magnetic Monopole Connection” AIP Conference Proceedings